text: Beibel ta un buki konsiderá pa gran mayoria di hende na mundu komo un buki inspirá i sagrado. N’e mesun tempu e buki mihó bendí den tur tempu. E ta e buki ku ta tradusí den kasi tur lenga i tin miónes di e buki aki den tur skinanan di mundu. E la pasa dor di tur tempestat i gueranan, durante siglonan i a sali viktorioso, kual ta hasi posibel pa nos por tin é awe. Pero e realidat ta ku poko ta esnan ku berdaderamente ta benefisiá di e buki aki. Kisas pa falta di interes, òf pa motibu di prehuisio keriendo ku e beibel ta solamente pa pastornan i sabínan. Pero si wak den mundu tin alrededor di 33.000 denominashon, pero kada unu ku nan propio bista, nan propio kaminda, siendo ku beibel ta papia ku tin un kaminda, un bèrdat i un bida. P’esei entendimentu di e palabra di Dios ta bira sumamente importante, si no siguramente hende lo wòrdu engañá, pasó historia ta konfirmá na nos esaki, mustrando ku hopi iglesianan i siñadonan falsu a lanta i gaña míles di hende. Pa sigui lesa primi riba e pintura ariba.


c: text/html

text:
KRALENDIJK – Trahadónan di e kompania ‘Turbo Tech B.V.’ ta hopi mal kontentu i a drenta den kontakto ku hefe di redakshon di radio Live 99.9 FM Aimed Ayubi, pa nan ekspresá nan desgusto. Nan a menshoná ku ya awor ta kasi 40 dia a pasa i nan no a kobra salario di luna di mei. “Ya ta un aña ku nos ta pasando den e situashon, kaminda nos luna tin un durashon di 40 dia òf mas. Esaki ta nifiká ku tur luna nos tin ku pasa kaminda di krus manera ta bisa, pa risibí pago di luna. Tur esaki, miéntras doño di kompania ta kore bai bin i gosa di bida manera nada a pasa. E kos aki ta un abusu i ta bon pa informá komunidat kiko ta pasando ku e trahadónan di “Turbo Tech B.V.”.
Nos tin kompromiso fin di luna i no por kumpli kuné debí ku nos no a risibí pago for di e kompania ku nos ta traha pe,”algun di e trahadónan a menshoná. Radio Live 99.9 FM a tuma kontakto ku e kompania ariba menshoná, i a haña e siguiente kontesta. “Ta bèrdat ku trahadónan di e kompania no a risibí nan pago di fin di luna. E motibu ta, ku ta sperando kompanianan ku debe ‘Turbo Tech B.V.’, pa nan paga i manera esei ta e kaso, ta pèrkurá pa tur trahadó risibí nan salario di luna di mei,” e persona a menshoná. Esaki ta loke e ta na altura di dje i por a bisa.

robotstxt: allowed

filter: keep


text:
Na cuminsamento di aña, varios persona ta biaha pa Merca, unda vacuna ta relativamente abundante. Varios ta bin di Peru, cu mas di 68.000 morto y un poblacion di 32 miyon di persona, e ta un di pais mas afecta di America Latina.
Estela di Peru, a bisa cu ora el a yega Merca, y haya inyeccion el a sinti alivio y libera. E demanda di biahe di pais na latinoamerica na Merca a aumenta un 2021, impulsa pa e creciente interes den e turismo di vacuna segun experto di salud y biahe.
E viceminister di salud publico di Peru, Gustavo Rosell a bisa cu medionan local ta estima cu 70.000 peruano a biaha pa exterior. Jose Ricardo Botelho, director ehectivo di Asociacion di transport Aereo di America y Caribe (ALTA) e ta bisa CNN cu un aumento reciente di biahe cu ta origina (ALTA) y tin destino Merca y ta relaciona cu e turismo di vacuna.
Paisnan di America Latina y Caribe a ricibi mas di 12 miyon di dosis pa traves di iniciative Covax respalda pa OMS te cu 21 di mei, pero e programa ta experimentando atraso ja cu e number di vacuna ta limita.


text:
– Gacha a yuda ku diferente konosementu kultural historiko den e proseso di trahamentu di eksposishon di Mangazina di Rei. Entre otro tokante di kòrtamentu di sentebibu den kua ela yuda tambe ku diferente artefakto.
– Gacha a yuda ku diferente programanan edukativo pa muchanan di skol, entre otro den kantamentu di kantika di antes i komedia. Esaki a resulta den diferente produkshon di komedia den pasado. Pero mas resien tambe Gacha tabata involví den e skirbimentu di un komedia ku muchanan ta bezig di trein pa presentá den luna di yüni binidero na Mangazina di Rei.
– Gacha ta un di e personanan ku semper ta presente den aktividat di Nos Zjilea ku su obranan.
– Gacha ta un di e personanan ekspierto riba tereno kultural ku por konta tokante di kon ta traha kosnan tipiko Boneiriano na su estilo original, manera kadushi kushiná. Gacha ta yudando Mangazina di Rei ku grabashonan pa asina e konosementu aki no ta bai perdí.
– Gacha semper ta para kla pa yuda ki ora ku bo yega e ta yuda ku su konosementu den kualke aktividat kultural. Su kurason semper ta bati pa kultura di Boneiru.
Pa yama Gacha danki pa tur loke e ta nifiká pa nos na Mangazina di Rei, nos a proponé Gacha komo baluarte riba e dia di museo aki ku e premio chi ku cha.


text: KRALENDIJK – Segun suidadano Arthur Sealy, e krísis di korona a pone un lus grandi i skèrpi riba Bonaire ku ta tapá bou di un klechi kolorido bòrdá di medidanan tumá pa gobièrnu. A isolá Bonaire ku konsekuensianan ekonómiko i finansiero ku a krea desempleo i un kantidat grandi di hende ku a bini na remarke pa ayudo di banko di kuminda. Hulanda a yuda pa aliviá e situashon. No a dura mashá ku na momentu ku a presentá kasonan di Covid-19, spesial unu dudoso, a start bou di e klechi un bringamentu formal pa mas transparensia, informashon i komunikashon. E bringamentu aki ta mustra nos na un manera kla, ku bou di e klechi ta reina: insiguridat, deskonfiansa, desunion, egoismo, miedu i iresponsabilidat. RIVM di Hulanda a intervení i e parti di informashon a bai serka RCN. Gezaghèber i eksperto hulandes a tuma rienda. Un grupo di tres a bringa ku un grupo di seis pa trese bonerianonan den eksterior Bonaire. A forma grupo ku a bisa, no abri porta pa esnan den eksterior. Otro tabata ke tene fiesta riba trinta di aprel, dia di Rincon. Gobièrnu a para e fiesta. Un grupo mas saksenu a para fiesta riba dia di Rei. Desòrdu bou di klechi pa motibu ku tòg a tene aktividat den un huki di e klechi. Ku man duru a isolá e huki ei pa laga nos kòrda riba apartheid na Sur Afrika. A bini ku un “blas di airu” i a kuminsá neglishá medidanan i aglomerashon di hende a tuma lugá. Mira futbòl i Sabor di Bonaire. Awor ku e “blas di airu” a spat for di otro ta reina miedu i pániko pa no bini hende for di Aruba i Hulanda ku malesa i drenta bou di e klechi. Kua lider por trankilisá e pueblo i mustra na un manera konvisente ku: mester mantené e medidanan ku tur hende ta na altura. Splika ku ta bini medida pa tapa boka na sierto sitio i establesimentu, ku no tin selebrashon di Dia di Bonaire, no tin Regata, no ta risibí San Nikolas, no tin festival di tumba ni karnaval. Mester ta posibel pa yama tur organisashon huntu, kòrda riba e lema HUNTU, i splika nan ku ta tuma medida. Tambe mester tin un aklarashon kon ta bai kuminsá e aña eskolar. Diputado Nina Den Heyer no lubidá ku bo ta un lider den e skuridat na Bonaire. Pa tur ku ta pidi pa resa pa Aruba ta bon pa uni den orashon na un lugá sagrado. Dios ta pidi sakrifisio. Mustra ku bo ke sakrifiká. Pidi solamente pa orashon no tin efekto. Mateo 18.20 ta bisa ”Pasobra kaminda dos òf tres reuní den mi nòmber, Ami lo ta huntu ku nan”.


text:
Ounke ku meta di mi blog ta mas bien un “think tank”, mi sa haña e pregunta: “Kiko abo lo a hasi?” manera ta e kaso ku e kondishonnan mará na e ayudo Hulandes den kuadro di covid 19.
Segun Fòrti tin dos opshon: akseptá òf rechasá. P’ami tin un di tres opshon, esta negoshá i akseptá. Lo mi no a subi ningun kabai emoshonal di WIC ku no ta resolvé nos problemanan.
Na aprel 2020 mi a premirá korektamente ku NOW -debí na mal formulashon i konsekuentemente implementashon- lo resultá den un frakaso. NOW mester keda reformulá. Mester pone kondishonnan estrikto pa atendé ku plaka públiko, sea ku esaki ta di Hulanda òf nos plaka di belasting. Ta basta ku despèrdisio, salarionan eksorbitante i “vriendjespolitiek”. No pa tene Hulanda kontentu, pero pasombra ora malusá plaka di pueblo, t’esnan vulnerabel ta sufri mas.
Tambe mi lo a negoshá ayudo pa krea i fortalesé kapasidat institushonal. Nos institutonan ta karesé struktura, prosedura transparente, “accountability”, efisiensia, teknologia adekuá, i hende kapas na e posishonnan korekto pa asina yuda manehá nos pais na drechi. Si nos ke desaroyo duradero (ménos dependiente di ayudo) nos mester mas kapasidat institushonal. P’esei mi no ta kere ta un instituto Hulandes so mester atendé ku e pakete di ayudo/reforma Hulandes. Ademas, falta di institutonan fuerte ta pone ku e élite semper lo keda probechá i bira mas riku.
Reforma -ku apesar ku nos ta na altura di dje a laga para- ta sumamente nesesario. Pues e eksihensia aki di Hulanda ta korekto. Mester reformá nos strukturanan (hopi bia ankrá den lei antikuá) pa asina nos probechá di e oportunidatnan den mundu. Nos meta mester ta pa nos ta mas produktivo, mas globalmente kompetitivo i konektá. Ta trata di reforma di e.o. enseñansa, labor, ekonomia i medio ambiente.
Finalmente un salida negoshá tin muchu mas benefisio kompará ku imposishon di Den Haag ku por bira un pleitu hurídiko largu den kua esun ku tin mas di pèrdè ta Kòrsou, prinsipalmente esnan den pèrtá.
Mi a skohe un karera diplomátiko i ta kere den diálogo, mantené kabes friu i no “spierballentaal”. Pa bienestar di nos pais ku ta den un situahon penibel, mi ta spera Fòrti skohe bon.
Willemstad, Kòrsou


text:
KRALENDIJK – Ayera djasabra 11 di janüari alrededor di 11:30 di anochi, notifikashon a drenta na warda di polis ku lo mester tin un aksidente a kaba di tuma lugá na Kaya Monseigneur Nieuwindt na Tera Kòrá. Outoridatnan polisial ku a yega na e sitio a bin enkontrá un outo Toyota Vitz den kurá di un kas pegá bou di un betònmolen. Shofùr di e vehíkulo ahinda tabata den dje i tabata keha di dolónan rònt su kurpa. Pesei a manda pidi asistensia di pèrsonal di ambulans pa atendé ku e dama úniko okupante di e vehíkulo. Despues di un investigashon chikitu na e sitio, a bin komprondé ku pa motibunan te ahinda deskonosí, shofùr di e vehíkulo a pèrdè kòntròl riba su bolante den un bògt, kore den skual, dal den un pilá di betòn na entrada di un kurá di kas, pasa bai stret paden i finalmente keda pegá den un betònmolen ku tabatin stashoná den kurá di e kas.
Polis i CRS ta investigando e aksidente aki mas aleu.
FUENTE: LIVE FM.
NOTISIA KU BO POR KONFIA.


text:
Kralendijk, Boneiru – Entidat Públiko Boneiru i Kámara di Komèrsio Boneiru ta lansa un enkuesta pa yuda evaluá, midi i analisá e konsekuensianan negativo di e krísis di COVID-19 pa empresanan.
Ta bai usa e enkuesta aki pa un ‘Evaluashon Di Nesesidat Despues Di Desaster’ (Post-Disaster Needs Assessment – PDNA) mas amplio, den kua ta deskribí e konsekuensianan sosial i ekonómiko di e pandemia pa Boneiru i den kua ta duna guia mas aleu na fitbèk i planifikashon di rekuperashon di gobièrnu.
Na aña 2020 gobièrnu di Boneiru a aserká Banko Mundial pa sosten tékniko relashoná ku ehekushon di e PDNA. Komo aporte importante na e PDNA e enkuesta lo enfoká riba un variedat di tópiko, manera desafionan riba tereno di desaroyo di empresa, limitashonnan operashonal i aksesibilidat na medionan. E ‘Technical Assistance (TA) Program for Disaster Risk Financing and Insurance’ den Paisnan i Teritorionan Ultramar (PTU-nan) Karibense finansiá pa Union Oropeo i ku ta bou di maneho di Global Facility for Disaster Reduction and Recovery (GFDRR), lo finansiá e trabou. E ‘Technical Assistance (TA) Program aki ta forma parti di e programa regional di Elastisidat, Energia Sostenibel i Biodiversidat Marino (Resilience, Sustainable Energy and Marine Biodiversity Program – RESEMBID) di e PTU-nan Karibense ku ta kubri tur e 12 PTU-nan (un suma total di 42,67 mion EURO pa e periodo di 2018-2023).
Enkuesta
For di 16 te ku 26 di mart 2021 Kámara di Komèrsio Boneiru pa medio di ‘direct mailing’ lo sòru pa tur empresario na Boneiru haña e enkuesta. E enkuesta ta aksesibel via e wèpsaitnan di Kámara di Komèrsio Boneiru i Entidat Públiko Boneiru. Tur kontesta den e enkuesta ta konfidensial i ta tene nan privá. Ta presentá e resultadonan i konklushonnan general tokante impakto di COVID-19 riba mundu empresarial den e PDNA i riba wèpsait di e organisashonnan afiliá. Lo presentá resultadonan di e enkuesta tambe na e ministerionan relevante na Den Haag pa enfatisá e nesesidat pa medidanan ekonómiko mas amplio i integral.
‘Komo isla ta importante pa nos bai un paso mas aleu i na un manera proaktivo akumulá informashon tokante e hopi desafionan ku mundu empresarial boneriano ta konfrontá durante e krísis persistente di COVID-19’, segun sr Hennyson Thielman, diputado di Ekonomia, Turismo i Finansa den Kolegio Ehekutivo di Boneiru.
Union Europeo
Embahador Fernando Ponz Cantó, kende ta na kabes di e delegashon di Union Oropeo na Guyana i Sürnam i alabes ta responsabel pa e PTU-nan hulandes Aruba, Bonaire, Curaçao, Saba, Sint Eustatius, Sint Maarten i tambe St. Barthélemy a añadí: ‘Union Oropeo ta sigui sostené Boneiru den su intentonan pa reakshoná adekuadamente riba e efektonan negativo di e krísis di COVID-19, pa medio di e programa di RESEMBID ku Union Oropeo ta finansiá, i ta kontentu ku lansamentu di e enkuesta aki ku lo enfoká riba e konsekuensianan sosial ekonómiko di COVID-19’.
Gobièrnu di Boneiru ta enkurashá tur empresa for di tur ramo empresarial pa yena e enkuesta pa haña un imágen kompleto di e hopi efektonan sosial ekonómiko di COVID-19. Pa fasilitá e mundu empresarial diverso di Boneiru, e enkuesta ta disponibel den kuater idioma: hulandes, papiamentu, spañó i ingles. Pa motibu di limitashonnan di e plataforma di enkuesta, por haña e vershon na papiamentu bou di titulo “Portugees”.
Traha huntu
E organisashonnan ku ta traha huntu – Entidat Públiko Boneiru, Kámara di Komèrsio Boneiru i Banko Mundial – pa promé biaha ta traha huntu pa ehekutá e investigashon hopi importante i kontemporáneo aki. Gustosamente e organisashonnan ta hasi uso di nan konosementu kolektivo pa generá ideanan práktiko i útil tokante e krísis di COVID-19.
E enkuesta aki ta sigui den pasonan di un enkuesta anterior ku Kámara di Komèrsio a ehekutá, pa medio di konsentrá su mes riba preguntanan mas amplio ku den sifra ta determiná e impakto finansiero di COVID-19 riba empresanan di Boneiru.
Lesa tambe:
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
ORANJESTAD - Despues di e di tres y ultimo anochi di Prefinals, Stichting Musica ya caba ta den pleno preparacion pa e Caiso Finals y Super Saturday Soca Finals di Aruba Caiso & Soca Monarch 2023. E anochinan final lo tuma lugar riba 27 y 28 di januari 2023. Stichting Musica a anuncia cu e finalistanan cu lo pasa pa e Finals di Aruba Caiso & Soca Monarch 2023, lo wordo divulga riba diaranson, 11 di januari 2023. Esaki ta nifica cu tur participante di prefinals, lo ricibi amplio oportunidad pa promove nan produccion desde awor te cu e fecha aki.
ORANJESTAD - Despues di dos weekend di Prefinals, pa loke ta trata e festival di Aruba Caiso & Soca Monarch 2023 , Stichting Musica ta den pleno preparacion pa e ultimo anochi cu lo tuma lugar na Centro di Bario Brazil riba diasabra, 26 di november 2022. Lo tin presentacion di e ultimo 4 bandanan. E artistanan y bandanan cu lo participa diasabra awor na Centro di Bario Brazil, ta:
ORANJESTAD – CEDE ARUBA a presenta su ‘compas strategico’, un plan amplio pa desaroyo di comunidad di Aruba. Den presencia di su Excelencia, Gobernador Interino Sr. Agustin Vrolijk, Minister di Husticia y Asunto Social, Sr. Rocco Tjon, representantenan di directiva di CEDE ARUBA y un cantidad grandi di fundacion y instancia social den nos comunidad, a presenta e logo nobo y tambe duna un splicacion di e pilarnan strategico di CEDE ARUBA.
ORANJESTAD - Miembronan di Kiwanis Club of Aruba (KCA) ta druk preparando pa e Charity Gala di 2022 cu tema “Cirque du Soleil” cu ta bay tuma lugar dia diabierna venidero 18 di november den e ballroom completamente nobo di Renaissance Convention Center.
ORANJESTAD Diadomingo mainta minister Maduro di Cultura a yama Sinterklaas y su Pietnan bonbini na waf di Harbour Arena. Sinterklaas a sorprende e minister cu e buki 'Academia di Piet' den cual Sinterklaas ta splica tur e cambionan cu tin cu e celebracion di Sinterklaas y su Pietnan di color. Cada color tin un bunita nificacion y pesey e biaha aki Sinterklaas ta desea pa tur mucha haya sa di nan. Despues di e yamada di bonbini, Sinterklaas y tur su Pietnan a bay den un caravana compaña pa e coro di 'Muchanan Sabi' di Edselyne Figaroa, hunto cu Quality brassband y nos Reinanan direccion pa Plaza Padu unda tabata tin un fiesta prepara pa e muchanan disfruta di e yegada di Sinterklaas y su Pietnan na Aruba. E yegada di Sinterklaas a wordo ricibi pa un cantidad grandi di muchanan den Harbour Arena, riba e ruta di e parada y tambe riba Plaza Padu.
ORANJESTAD – Recientemente a tuma luga e Final di e Competencia Hubenil: “Gang Di Arte Aruba” cu a celebra na grandi nan di 15 aña di existencia, na Cas di Cultura Aruba. Tur hoben participante mester a traha un obra creativo y original cu e tema central: “Talentonan Scondi”. Un total di 15 grupo a participa den un prefinal cu a tuma luga na “Aruba Art Fair” durante di e Programa di e Performance Art dedica na Hubentud, un actividad exitoso cu a tuma luga diasabra 5 di november 2022 na unda un cuerpo di hurado a kies e 10 grupo cu a pasa na e ronda final.


text: Hopi hende awendia ta bringando of ta pretende di tin fe of ta desea di tin esaki. Hopi ta pensa dor di desea algu inmensamente i pone e mente pensa riba esaki, konhunto ku hopi orashon riba e deseo, ta loke ta wòrdu jama fe. Pero akaso ta esaki ta loke beibel ta deskribi komo fe, akaso esaki ta e forma pa haña fe, oumenta fe i pone e fe den práktika? P'esei si bo ke sa kiko ta fe i kon ta pone esaki den práktika, djis primi riba e estudio ariba pabo por risibi di e guia di estudio aki of primi aki.


text:
Nancy Reagan
Nancy Davis Reagan (n. 6 di yüli 1921 na New York - f. 6 di mart 2016 na Bel Air, Los Angeles) tabata un aktris di sine merikano i First Lady of the United States di 1981 pa 1989. E tabata e di dos kasá i viuda di Ronald Reagan, e di 40 presidente di Estadonan Uni di Merka.
Biografia[editá | editá fuente]
Nancy Reagan a nase na New York komo Anne Frances Robbins, e uniko yu di Kenneth Seymour Robbins i Edith P. Luckett. Despues di e divorsio di su mayornan e ta lanta ku su omo i tanta na Maryland. Na 1929 ku su mama ta bolbe kasa i Nancy Reagan ta muda pa Chicago pa biba kune i ta asumi e nomber "Nancy Davis", segun fam di su padrastro. E ta studia na Latin School of Chicago. E ta inisia su karera artistiko na Hollywood den añanan kuarenta di siglo 20 i e ta keda aktivo komo aktris te añanan sesenta.
Na 1952 Nancy Reagan ta kasa ku Ronald Reagan i huntu nan a haya un yu muhe i un yu homber. Dia 6 di mart, 2016 e ta fayese a kousa di un fayo kardiako na un edat di 94 aña.[1]


text:
Personal di kabina di KLM ta tene akshon.
Djadumingu personal di kabina di KLM lo tene pousanan mas largu, pa demostrá nan malkontentu kontra e plannan ku e aerolínea, pa kòrta den e kantidat di personal di kabina abordo. Ta trata di pousanan di binti minüt pa kada buelo ku ta sali. Den e siman tras di lomba, ya a tene pousanan di dies minüt. E akshonnan ta tuma lugá entre sinkor i diesunor riba tur buelo. For di djadumingu KLM ta bai pone ménos personal di kabina riba buelonan ku destinashon leu.
Segun e sindikatonan debí na desishon akí, no solamente e personal ta sali perhudiká, pero e pasaheronan tambe. Den un deklarashon FNV ta bisa ku tin disponibilidat grandi bou di personal di kabina pa ku e akshon. E desishon pa tuma ménos steward i stewardès na bordo, ta un medida di emergensia pa KLM, debí ku no tin palabrashonnan ku sindikatonan relashoná ku mehorashon di produktividat. Segun FNV, gerensia di KLM no a bisa na riba e desishon unilateral akí.


text:
Minister Evelyn Wever-Croes: PAIS ARUBA TA APROBA INICIO DI IMPLEMENTACION DI MASTERPLAN ‘REPOSICIONANDO E RUMBO DI NOS PAIS’
Minister Evelyn Wever-Croes:
PAIS ARUBA TA APROBA INICIO DI IMPLEMENTACION DI MASTERPLAN ‘REPOSICIONANDO E RUMBO DI NOS PAIS’
Oranjestad – Den Conseho di Minister di dia 1 di september 2020 a keda aproba locual ta forma e inicio di e proceso di implementacion di e masterplan ‘Reposicionando e Rumbo di nos pais’. Un masterplan cu a wordo traha danki na e esfuerso incansabel di mas di 125 profesional di sector publico como tambe sector priva, cu durante mas di 175 sesion a duna nan conocemento y experticio pa asina crea, den temporada cu nos pais ta enfrentado reto grandi, un plan pa un futuro resiliente pa Aruba.
Importante pa indica ta cu e proceso di implementacion ta uno dinamico y continuo. Asina por bisa cu pais Aruba ta procesando varios comentario, remarca y recomendacion ricibi di diferente instancia publico y priva. Adicionalmente lo ta organisando un sesion virtual cu esnan cu a participa na e proceso riba 10 di september 2020.
Den un epoca unda cu situacionnan ta cambia den forma acelera, un acercamento flexibel y pragmatico ta wordo considera esencial. Por indica cu hustamente e proceso di implementacion en cuestion ta enfoca riba 5 asina yama proyecto di aceleracion unda cu a scoge e proyectonan aki a base di nan impacto positivo, sosten y urgencia di implementacion manera indica door di varios actor.
E 5 proyectonan ta: (1) reforma di ley laboral y mercado laboral, (2) eliminacion di asina yama ‘red-tape, (3) reforma fiscal, (4) implementacion di trayecto di e-government, I.D digital y un plataforma digital sigur pa intercambia ‘data’ y (5) reforsa capacidad legislativo y innovacion den regulacion.
Asina a inicia e proceso di crea un Aruba resiliente, reposicionando e rumbo di nos pais. Aruba ta enfrentado reto cu lo wordo transforma den oportunidad.
Prome Minister Evelyn Wever-Croes a expresa: “Mi tin tur confiansa cu hunto nos lo logra nos metanan y nos lo sigui informa comunidad tocante e progreso di e trayecto aki”.


text:
ULTIMO ORA.
ARUBA:
LOTE DI DROGA KONFISKA RIBA LAMAN
Ayera tardi melding a drenta na Aruba ku un barku di fruta lo ta den problema y ku ela kuminsa pasa awa y a kuminsa sink.
Mesora wardakosta a drenta akshon y ku e boto panther a bai yuda e persona nan ku tabata a bordo di e barku santa maria ku a kuminsa sink.
Mesora a yega na e barku ku tabata na e parti zuid riba laman pega ku Aruba.
Ora ku a kaba reskata e 8 persona nan a hasi un investigashon mas riguroso rondo di e barku y a bin deskubri diferente bulto di droga den laman pega ku e barku santa maria.
A konfiska e bulto nan ku despues a resulta di ta 300 kilo di koka.
Mesora a detene tur e 8 persona nan ku a kaba di reskata y a konfiska e droga.
E kaso ta den man di kuerpo polisial di Aruba ku ta investigando e kaso.
FUENTE: WARDAKOSTA.
NOTISIA KU BO POR KONFIA.
AIMED AYUBI.


text:
Pa un pais desaroya bon, e mester tin un bon sistema di enseñansa. Un bon sistema di enseñansa mester ofrece tur hende espacio pa nan por desaroya tur conocemento, habilidad y actitud cu nan mester, pa nan por funciona bon y logra exito den nan bida. Ta pa e motibo aki, pa Partido MEP, enseñansa lo haya e prioridad den nos proximo gobernacion.
MEP lo traha pa tur hende por gosa di nan derecho di por ricibi enseñansa pa asina nan ta
exitoso den nan bida y contribui na e desaroyo di nos pais. Pa por logra esaki e siguiente aspectonan lo tin prioridad:
ENSEÑANA ACCESIBEL PA TUR HENDE:
- Lo duna sistencia financiero pa studiantenan cu no por cumpli cu e peso financiero di e estudio.
- Cumpli debidamente cu e financiamento di scolnan conforme e leynan vigente, pa evita cu scolnan mester cobra mayornan contribucion halto.
- Revisa e sistema di otorgacion di fiansa di estudio actual, y dirigi esaki mas tanto posible riba e necesidadnan riba nos mercado laboral, y garantizando asina e studiante empleo na Aruba despues di su estudio, den e ramo cu el’a studia.
- Brinda studiantenan fiansa di estudio sin interes, pa estudionan avansa.
- Amplia educacion profesional pa adulto, drop-outs, hobennan cu a cay den man di husticia y hende special.
- Duna oportunidad pa studia online y reconoce e estudionan aki. Involve nos profesionalnan cu ta biba afor pa medio di programanan innovativo y educativo pa asina nan por contribui cu conocemento, experticio y guia (‘mentorship’) na hobennan profesional local y ‘enterpreneurs’ local.
REFORMA ENSEÑANSA:
- Cambia structura di curiculo y orario di scol.
- Introduci 8 “examenvak” pa tanto VWO, HAVO como MAVO y cambia e sistema di evaluacion y puntuacion di cifra pa letter similar na e sistema.
- Amplia e cantidad di facultadnan tanto na EPI como na Universidad di Aruba y crea mas facilidad pa studia na Aruba mes.
- Nos mester focus riba nos scolnan/institutonan di enseñansa superior aki na Aruba mes y traha hunto cu universidadnan den exterior riba tereno di e-learning.
- Logra haya acreditacion internacional pa Colegio EPI como instituto na unda por finaliza un estudio cu un Associate Degree den tur ramo.
- Y evalua un Bachelors Degree program den e ramonan di Nursing (cuido medico) y “Information and Communication Technology”, Civil/Electrical/Industrial Engineering (bouwkunde/wertuigbouwkunde/ informatica/electrotechniek) y “Data Science” , cu ta ramonan di estudio cu Universidad di Aruba no ta ofrece na nivel di “Bachelors”.
Busca cooperacion riba e tereno aki cu University of Curaçao y tambe institutonan na Hulanda.
- Digitalisa Enseñansa; brinda formacion na docentenan na IPA pa prepara nan pa Enseñansa digitalisa / ICT, e ramo cu ta brinda mas perspectiva pa futuro Digitalisacion di Enseñansa.
- Mester introduci internet den tur scol, smart boards/digi-boards, tablets/ i-pads.
- Cambia sistemanan actual di Enseñansa profesional (EPB /EPI) y dirigi’e riba necesidad di trabao na Aruba awe, y necesidad den futuro teniendo cuenta cu advancenan tecnologico.
- Institui un Fondo Nacional pa Innovacion di Enseñansa, banda di e fondo di Enseñansa regular.
Partido MEP ta realisa cu un pueblo cu bon educacion ta un pueblo cu vision y futuro. Educacion ta e forma mas efectivo pa combati pobreza y problemanan social y ta trece desaroyo economico.
Pa e motibo aki MEP lo duna prioridad na enseñansa di calidad brindando oportunidad na tur hende pa studia. Dia 22 di septemer, brinda bo sosten na sra Evelyn Wever-Croes y Partido MEP pa garantisa enseñansa di calidad pa nos pais. Ban hunto p’e cambio.


text:
News
Nicole ta postula su mes pa e Vice-Presidente
E ta cla pa un reto nobo
Secretaria General di Comite Olimpico Arubano, Nicole Hoevertsz a postula su mes pa e puesto di Vice-Presidente di Comite Olimpico Internacional.
Miembro di Comite Ejecutivo di Comite Olimpico Internacional y alaves Secretaria General di Comite Olimpico Arubano, Nicole Hoevertsz, ta cla pa un otro reto den e organisacion deportivo cu ta encarga cu entre otro Weganan Olimpico cu e siman aki ta inicia na Tokyo, Japon.
Den fin di siman, Nicole a confirma su candidatura pa e puesto di Vice Presidente di IOC. E puesto aki a bira vacante awor cu e Vice Presidente actual, Anita DeFrantz, ta yegando e final di su termino.
Hoevertsz ta e unico candidata pa e posicion di vice-presidente, debi cu ningun otro Miembro di IOC a opta pa postula nan mes pa e puesto.
Nicole Hoevertsz ta formando parti di IOC desde 2006 pero desde 4 aña pasa ta un miembro di Comite Ehecutivo.
Presidente Thomas Bach tin un confiansa grandi den Hoevertsz pa cual ya caba ela fungi den rolnan sumamente importante, entre otro Presidente di e Comision di Coordinacion pa e Weganan Olimpico di Los Angeles 2028. E ta tambe vicepresidente di e Comision di Coordinacion pa e Weganan Olimpico di Paris 2024.
Nicole tambe tabata presidi e Comision di Atletanan Olimpico di Rusia cu, relaciona cu e escandalo di doping den cua e autoridadnan gubernamental di Rusia tabata envolvi, tabata tin na su encargo pa finalisa reglanan y regulacion pa participacion di e atletanan den Weganan Olimpico di Invierno na PyeongChang 2018.


text: KRALENDIJK – Djaluna mainta trempan alrededor di 6:30 un aksidente di tráfiko a tuma lugá riba Bulevar Gobernador N. Debrot. Shofùr di un KIA shinishi biniendo for di Yachthaven direkshon Playa a pèrdè kòntròl den bògt na momentu ku su vehíkulo a slep. Konsekuentemente el a bai dal kontra e kurá di blòki di e negoshi ‘Between To Buns’. Shofùr di e vehíkulo a splika ku e no tabata koriendo ku velosidat haltu i diripiente a hañ’é den e situashon. Kaminda muhá debí na laman ku ta subi kaya na altura di Yachthaven pa di tantisimo biahá ta okashoná aksidente di tráfiko. Ambulans a presentá na e sitio pa atendé ku e shofùr ku a keda basta spantá despues di e aksidente. A transportá e dama pa hospital pa por sigui haña tratamentu debí na algun herida chikí ku el a risibí. Estando na e sitio, polisnan a haña nan ta atende tambe ku un persona ku a slep ku su skuter pa mesun motibu. Outoridatnan polisial mesora a aktua i a manda yama e departamentu di R&O di gobièrnu di Boneiru pa sera e kaya na yachthaven di inmediato pa motibu di laman ku ta subi kaminda i ku awa salu ta keda para, pa evitá mas aksidente. CRS a presentá pa registrá e aksidente aki.


text:
WILLEMSTAD — Direktiva di Swim Club Orca Curaçao ta partisipá ku djasabra dia 06 di ougùstùs 2022 lo kuminsá ku kurso pa muchanan di 3 i 4 aña familiarisá (kustumá) ku awa. E kurso tin un durashon di tres (3) luna i dos (2) biaha pa siman tin treinen. Riba djasabra treinen ta di 16:00 or pa 17:00 or i djadumingu treinen ta di 10:00 or pa 11:00 or na Pisina Bennie Leito.
Meta di e kurso aki ta pa e muchanan di 3 i 4 aña familiarisá/kustumá ku awa, di moda ku nan por manehá fásil den awa. Ora nan tin 5 aña nan por partisipá na e kurso pa diploma “A” sin problema. Na final di e kurso lo tin un tèst i e muchanan ku partisipá na e tèst lo risibí un sertifikado.
Kabando e kurso aki no ta nifiká ku e mucha sa landa, sino ku e por defendé su mes. Semper e mester tin “gordel”/vèst bistí i e mester ta huntu ku su mayor ora e ta kantu di un pisina òf laman.
E kurso ta kosta fl. 60,00 pa luna.
Pa inskripshon i mas informashon por WhatsApp sra. Norin Bolhuis na number di telefòn: +5999 5614062.
Tuma bon nota ku, No por inskribí na Pisina dia lès kuminsá. Inskripshon ta solamente via di e WhatsApp ariba menshoná.
E kantidat di lugá pa e kurso aki ta limitá.


text:
Watakeli ayera a gana su promé wega den e kampionato nobo di vòlibòl den maskulino superior. E kampion di Kòrsou ayera, djadumingu 4 di novèmber 2018, a superá Titus ku e temporada aki ta debutá den e divishon máksimo despues di a promové di Klase A.
Federashon Vòlibòl di Kòrsou (Fevoko) ta organisá e kampionato lokal den sala Errol Rooi di Sentro Deportivo Kòrsou (SDK) na Brievengat. E kompetensia ta dediká e aña aki na Dito Ravenstein.
E timnan ku ta kompetí e aña aki den divishon femenino superior ta: Stakamahakchi, Shuatanari, Hurricane, Watakeli i Green Jewels. Den maskulino superior esakinan ta: Watakeli, Xaverianen, Stakamahakchi, Green Tigers i Titus.
Den klase A femenino e sigiuente ekiponan ta kompetí: Shuatanari, Stakamahakchi, Watakeli i Hurricane. E timnan ku ta mira akshon den klase A maskulino ta: Watakeli, Green Tigers, Xaverianen, Stakamahakchi, Titus i Warwaru. Porsierto ku e último ekipo aki ta kompetí atrobe despues di dos aña di ousensia.
E kampionato nobo a kuminsá ayera djadumingu despues dje seremonia ofisial. Solamente un wega tabatin den divishon maskulino superior. Aktaul kampion Watakeli a gana ku skor di 3-0 di Titus. E parsialnan tabata: 25-17, 25-15 i 25-17.
Fotonan: Jacinto de Jesus


text:
Di parti di Wit Gele Kruis ta bisa cu nan ta para pa prevencion y cu esaki ta e ultimo solucion na Aruba mirando cu tin 500 miyon ta e gasto medico pa aña pa un isla di 100 mil habitante. E ta bisa cu di total un 48% ta bay na e parti curativo.
Un 11% ta bay na e parti di laboratorio y transportacion di hende malo. Den e parti cuido ta 11.8%, 3.6% solamente ta bay den prevencion anto no ta haya cu esey no ta yuda pa haci un isla mas saludabel. Director di Wit Gele Kruis, Gino Goeloe ta papia mas riba esaki.
For di e jaarrekening di 2019 di AZV e ta bisa cu hospital ta bay cu 194 miyon pa aña, cuido den exterior 57 miyon pa aña. Remedi y verbandmiddelen ta bay cu 58.8 miyon pa aña. ImSan ta duna un 29.5 miyon pa aña. Laboratorio ta duna un 26.6 miyon pa aña. Huisartsen ta bay cu 25.6 miyon, specialista 18.7 miyon, hulmiddelen 12.5 miyon, dentista ta 10.9 miyon pa aña, fisioterapia 5.6miyon pa aña, verloskundige 2.2 miyon pa aña y transport 1.9 miyon pa aña.
Sr. Goeloe ta bisa cu e gasto den salud en general ta uno halto cu ta duna cu nos no ta saludabel, tin hopi sobrespeso y obesidad pa un comunidad chikito manera Aruba. Na aruba tin 12% pero cu ta diabetico, ta pidi pa hende cu ta sufri di diabetes pa keda controla nan sucu, maneha nan circulacion, nan manera di come pa e no bin cu efecto mas grandi.
Esey por causa cu pashent por bira un pashent di dialyse anto esey ta otro gasto grandi pa AZV. E ta bisa cu tin hopi caso di dialyse cu ta bay pa un cantidad grandi den gasto riba esaki. Sin embargo e ta bisa cu cosnan bon ta tumando luga manera e 10 scol saludabel, nan ta boga pa mas scol saludabel bin acerca.
Ta importante tambe pa muchanan tin mas movecion y tene na cuente cu cuminda, bebe mas awa, menos juice y soft. Siña muchanan for di chikito pa come saludabel y keda expande esaki na tur e scolnan por tuma accion mas saludabel asina trece mas prevencion di malesa.
Sr. Goeloe ta bisa cu movecion ta keda un parti esencial den salud. Ta conseha pa haci movecion un 30 minuut, no mester bay gym pero e por ta movecion den patio, rond di cas, esey ta duna mas energia y por motiva pa asina por baha di peso.
Tambe ta importante pa baha man na cosnan zoet, si un persona ta cana un 45 minuut pa dia e ora ey si por pa motibo cu ta kima esaki bek, pero ta dificil pa un persona cu no ta haci movecion. E ora mester evita di come vet, sucu cu ta keda den curpa y ta trece malesa cune.
“Nos ta kere cu mester bin plan nacional cu mas programacion den television pa keda educa nos comunidad. For di 2017, nos di WGK a bin cu programa na television pa papia tocante diabetes, obesidad, cancer, programa di alzheimer, keda encurasha comunidad pa biba un bida saludabel.”
Nan di WGK ta para pa nos muchanan, hoben y adulto pa biba un bida saludabel, e ta bisa cu tin cu para keto cu e malesa cronico cu ta bin di parti obesidad. E ta bisa cu ta keda hinca placa den parti curativo, pero no ta yega leu y mester bin cu e plan di prevencion y enfoca riba esaki.


text:
Ophetivo
Pa medio di nos programa ningun mucha no tin nodi di bai skol ku hamber. Tur dia di skol 572 mucha di famianan di ménos rekurso na Boneiru ta risibí un desayuno grátis na skol òf akohida.
Preguntanan frekuentemente hasí
Kua mucha ta bini na remarke pa desayuno na skol?
Muchanan ku ta partisipá na e proyekto ta mayoria bia muchanan i hóbennan ku ta den situashon ménos faborabel. E direktornan, maestronan i guiadónan na e skolnan i instansianan konosé e muchanan/hóbennan aki i nan situashon na kas sufisientemente bon pa sa ku ta trata di muchanan ku berdaderamente tin e nesesidat. E skolnan i instansianan ta hasi un petishon pa esei na Stichting Voeding op School. Stichting Voeding op School ta konfia riba e evaluashon di e skolnan i instansianan ku ta duna e kantidat i no ta partisipá na e selekshon di e partisipantenan.
Ken ta finansiá ‘Voeding op School’?
Desde 2012 Entidat Públiko Boneiru ta finansiá e proyekto pa medio di un kontrato di kuido ku Stichting Voeding op School.
Kon e distribushon di e kuminda ta organisá?
Pa 7.00 or di mainta e paketenan ta pará kla na Pietersz Distribution. Pa kada skol o instansia un garoshi ku e kantidat nesesario pa e organisashon konserní. Un representante di e skol/instansia ta rekohé e pakete, ku despues ta keda prepará na skol i ta parti esaki pa e muchanan. E muchanan ta risibí pan ku belèg, djus i fruta. Ta varia ku belèg zut i otro smak, djusnan di sabor i tambe yògert.


text:
Italia a invoca e poder du Union Europea (UE) pa blokia exportacion di 250.000 dosis di vacuna contra covid-19 pa Australia, un escala dramatico di un disputa ente UE y e gigante farmaceutico AstraZeneca.
Vocero di prome minister Mario Draghi, Paola Ansuini, a confirma e medida na CNN y agrega cu Italia y e Comision Europeo a acorda e accion. E ta e prome biaha cu e medida di UE a usa pa vacuna.
E comision Europeo a adopta posteriormente medida nobo cu ta otorga na Merca na miembro di poder di restringui e exportacion di vacuna contra e covid-19 pafo di blokeo, na situacion determina.
Ta supone cu e mecanismo no afecta e yudansa humanitario, ni a covax, na iniciativa global cu tin obhetivo distribui un 2 biyon di vacuna na pais mas pober. E vacunacion na e blokeo di 27 nacion a sigui, pushando otro miembro frustra pa acudi na otro pais externo.
E ministerio di relacionnan exterior di Italia a splica nan decision di impedi cu AstraZeneca exporta e vacuna, citando atraso di compania na e suministro di nan vacuna pa Italia y Union Europeo, señalando cu Australia no ta considera un nacion vulnerabel.
Segun e declaracion di ministerio, Italia a autorisa previamente e exportacion pa parti di e compania di cantidad di muestra modesto destina pa actividad di investigacion cientifico, pero a alerta pa cuestion cu ta involcra 250.700 dosis.
AstraZeneca a nenga comenta riba e decision di Italia. E comision Europeo no a opone na e decision di Italia pa impone prohibicion di exportacion di vacuna pa Australia.
E funcionario a participa estrechamente na proceso comercial paden di e comision pero no ta autorisa pa papia oficialmente di reunion porta cera of documento comercial entre comision y estado di miembro di UE.
Segun procedimiento di UE, un empresa cu ta desea exporta vacuna di un estado di miembro UE mester notifica na estado miembro. E estado miembro verifica e criterio pa exportacion y tuma decision prelimina di un test e exportacion.
E comisario Europeo tin un dia habil pa aproba, modifica of rechasa y e decision di estado miembro. E estado miembro mester sigui e decision di comision. E funcionario di UE a bisa CNN cu estado miembro di UE aproba 174 solicitud di autorisacion di exportacion di vacuna durante periodo comprendido entre 30 di january y 1 maart 2021.


text:
Siman pasa diamars, Parlamento a trata cambionan den e ley di LTU cu ta ‘Landsverordening Toelating en Uitzetting’ caminda e tres fraccionnan cu ta sostene gobierno, a bay di acuerdo cu e cambionan cu mester a wordo introduce riba exigencia di gobierno Hulandes.
Parlamentario Benny Sevinger di fraccion di AVP a mustra cu tratamento di e ley aki tabata algo cu mester a sosode lihe riba insistencia di Hulanda y caminda practicamente e ciudadano Arubiano, a wordo converti den ciudadano di segunda categoria.
“Siman pasa diamars parlamento a trata cambio den e ley di LTU caminda ta trata cuestion di permiso, cuestion di maneho di extranheria, personanan cu ta biba riba nos pais pa hopi aña caba cu tin un permiso y kico ta e maneho di gobierno pa loke ta trata esaki.
Parlamento den pura a pasa e cambio di ley di LTU, pa motibo cu Hulanda a pone presion riba gabinete Wever Croes y durante tratamento di e cambio aki, por a scucha e Minister di Husticia sr Bikker, riba pregunta y remarcanan di coelga Dowers, cu e tin un ley pa cambio di un LTU nobo, cu ta un joya di un ley y cu e ley nobo aki ta cla for di 2018 pero nunca el a trece Parlamento.
Pues Bikker no a bin cu e ley nobo pero el a bin c’un cambio si pa loke ta trata LTU y tin cu puntra di con Bikker no a bin cu e ley completo cu supuestamente el a traha di nobo pero si el a bin c’un cambio cu Hulanda a pone como condicion pa loke ta trata e Rijkswetnan y den e caso aki pa loke ta trata e Landspakket.
Gobierno a duna parlamento algun copia di e Landspakket pero no tin detaye ni pa Parlamento corda pa pueblo den liñanan grandi y si mira den e parti di ‘economisch hervorming’ ta para un parti cu ta bisa: “de landsverordening toelating en uitzetting/verwijdering LTUV, zal worden geimplementeerd zodat gezinsleden van uitgezonde Rijksambtenaren van rechstwege zal worden toegelaten ot het land Aruba” y aki por mira cu mientras cu Parlamento no a aproba e cambio ainda, ya caba Hulanda a pone e cambio aki oficial for di dia prome di februari.
Pues aki por mira cu Parlamento no tin nada di bisa mas, ya cu Hulanda a pone como un “feit” cu e cambio aki ta na vigor caba for di dia prome di februari mientras cu Parlamento di Aruba cu tin cu aproba e cambio aki, a reuni diamars 2 di maart.
Algun dia atras Secretario di Estado a reacciona riba un aanwijzing cu a duna e isla di Corsou, caminda segun e mandatario Hulandes, democracia tin cu prevalence anto ta mesun gobierno di e mandatario aki, ta impone un cambio di ley sin cu Parlamento di Aruba, caminda debatenan tin cu tuma luga y democracia ta wordo protegi, no tin nada di bisa mas.
Den e documento cu gobierno a entrega na parlamento riba e landspakket, Hulanda gewoon a pone un V na e cambio di ley aki di LTU, pues e ta afgehaakt y cu Parlamento no tin nada di bisa mas, cu solamente grita SI y pa colmo por a mira cantidad di miembro di e tres fraccionnan cu ta sostene gobierno, haci druk durante di e reunion aki, grita cu ta nan ta democracia pero na final tur mester, mester a grita si, ya cu nan no tin nada mas di bisa ya cu Hulanda a dicidi pa nan caba,” Parlamentario Benny Sevinger a declara.


text:
AMAK TA GRADISÌ NA TUR ESNAN KU A KOPERÁ PA POR LOGRA REAPERTURA DI FARÁNDULA.
7 di yüni 2021
AMAK TA GRADISÌ NA TUR ESNAN KU A KOPERÁ PA POR LOGRA REAPERTURA DI FARÁNDULA.
Union ta e yabi pa solushon.
WILLEMSTAD —
Direktiva di AMAK ta sumamente satisfecho, ku despues di mas ku un aña di lucha, porfin ku despues di e diferente akshonnan di úiltimo simannan, manera e moshon di parlamento, i muy en espesial e intervenshon di parlamentario Gibi Doran, kartanan di protesta, i e otro movimentonan, porfin huma blanku a sali.
No por keda reuni, pone asamblea i sigui diskutÌ, pero a yega e momento pa tuma desishon, i habri e sektor di un forma responsabel, kaminda tur esnan ku ta envolvÌ,inkluso músikonan i artistanan, pa karga nan responsabilidat, pa nos por sigui tene e sifranan di kontagio abou.
Mester evitå pa demasiado aglomerashon, i mantené aplikashon di reglanan di higiena.
E reunion di djasabra 5 di yüni tabat kayente, ku ekspreshonnan fuerte, pero mester duna rekonosimentu na eMinister sr.Steven Croes i konseheronan, pa den un forma trankil, duna espasio na representantenan afrandulero, ku kasi den un forma unánime tabata terse e opinionnan dilanti.
Esaki tabata kisas e motibu, ku awor si a logra.
No tabatin kestion di skor pa logronan personal, pero e mensahenan komún ku tabata bin dilanti di e diferente gruponan di interes, a hasi un bon impreshon, serka esnan ku tin ku tuma e desishon.
Ta bon pa enfatisá e bon trabou ku e tim di krisis a desplegá, pa awor aki e pandemia di Covid na Kòrsou , ta bon kontrolá.
Ounke ta ainda tin sierto restrikshonnan pa esnan ku no ta ful bakuná, tòg ta bin un alivio pa e situashon vigente kua kousa reves finansiero pa músikonan i artistanan i trahadornan den horeca.
Pa mas ku un aña privá di por a ekspresá nan mesa den un òf otro forma di arte o pa ehersé nan labor.
E hecho ku gran parti di e pueblo aki a bakuná, sigur lo a kontribuÌ ku e kontagio di e sifranan di Covid a keda abou.
Pa e motibu aki direktiva di AMAK ta konsehá tur músiko i artista pa mas tantu posibel bai bakuná. Si enbèrdat na momentu ku 85% di nos poblashon ta bakuná, esei por krea e komunidat sano i salú, ban hasi uso pa duna posibilidat pa bakuná sin tin kosto mará na djé, pa nos aktividatnan farandulero por bolbe re-anunda den forma responsabel.
Manera e kondishonnan athunto ta stipulå, tur esnan ku no ta ful bakuná, mester pasa un prueba di “antigen” 24 ora promé ku e evento, pando un suma di ang.35,-
Finalmente Direktiva di AMAK ke felesitå tur nos músikonan i artistanan ku e logro aki, i nan mes momento hopi éiksito pa futuro kompromisonan.
Ban mantené positivismo, hasi bon uso di nos kreatividat durante di e periodo di “Post Covid” aki, i ban spera ku aki 3 siman, durante e reunion di evaluashon nos por konstatå ku e resultadonan di Covid a keda abou, pa di e forma ei Kòrsou por sigui biba den un ambiente saludabel den e normal nobo.
Direktiva di AMAK
Re apertura di sektor farandulero.
Loke a keda palabrå ta lo siguiente:
- Por òrganiså eventonan tantu paden komo pafó.
- Esakinan mester kumpli ku e siguiente kriterianan:
- “Covid free evento” (esaki ta nifika ku tur hende mester ta bakunå of mester laga hasi un “antigeen test” na laboratorio. E tèst mester sali negativo i ta bålido pa 24 ora)
- “Full Vaccinated party” (esaki ta nifikå ku tur hende ta
bakuna so por asisti).
Tur e dos tipo di eventonan aki ta keda na eskoho di e organisadó i den akuèrdo ku doño di e establesimentu.
- Tur evento mester keda òrganiså den un lugå kontrolabel. Esaki ta nifika ku e sitio mester ta serå i ku entrada i salida.
- Mester tin kòntròl apart na entrada pa kontrolå si e bishitante ta bakunå of ku e tin un “antigeen test” negativo di menos ku 24 ora. Te ahinda esaki ta un responsabilidat di organizadó. (Gobièrnu ta evaluando si nan lo por instalå un team pa fasilitå e sektor ku esaki)
- Mester registrå tur persona ku ta asistÌ na e evento. Esaki ta nifikå: Artista i músiko, tur personal k uta laborando riba e dia di e evento, bishitante i invitado nan. E lista aki mester ta disponibel pa gobièrnu i mester keda wardå pa mÌnimo di 1 luna. (Contact Tracing)
- Mester buta “ hand sanitizer” na entrada i tambe instrukshon pa mantené higiena.
- Lo introdusÌ un sistema di APP pa gobièrnu por hasi e kòntròl na entrada di un forma digitaliså. Asina ku e “app” aki ta kla lo informa e sektor.
8.Lo eliminå tur loke ta posibel eventonan Piloto.
E puntonan ariba meshonå a keda akseptå i akordå pa tur dos partido djasabra dia 5 di yüni 2021 den fòrti.
Personanan presente:
Gobièrnu: Minister Steven Croes – Stella van Rijn – Maharo Isenia – Izzy Gerstenbluth – Vinchi Statia
Sektor di etretenimento: Vader volk – Ricardo –Athly Maria –Efrem Mambi – Charles – Kenneth Doran – Rignald Maduro – Feco Gomez – Kora Faneyte – Paco Angela – Carls Manuel – Darrel Rimon – Ibrahim – Quincy Sintiago – Archel callister – Anaiz Visser – Manchi


text:
…Kampaña pa stimulá benta di pasashi for di Hulanda pa Kòrsou…
WILLEMSTAD – 23 di aprel 2015– Djamars último na Hulanda a duna inisio na e kampaña di insentivo ‘Curaçao Sales Run’. Meta di e kampaña aki ta pa promové benta di pasashi pa Kòrsou den luna di novèmber kual ta tradishonalmente un luna slow den benta. E lansamentu a tuma lugá den Olympisch Stadion na Amsterdam. Aktor yu di Kòrsou Everon Jackson Hooi a lòs e tiru di inisio i a bisti e medayanan ku lo keda otorgá na e partisipantenan di ‘KLM Curaçao Marathon 2015’ ku lo tuma lugá na novèmber próksimo.
Ofisina di Turismo di Kòrsou (CTB), KLM i e fundashon Run in the Sun a desaroyá e kampaña di insentivo spesialmente pa agentenan di biahe hulandes. E ‘KLM Curaçao Sales Run’ a keda risibí ku mashá entusiasmo serka e agentenan di biahe. Mesora a kuminsá ku e ‘kareda pa benta’: Ken por bende mas tantu biahe ku e kompania di aviashon KLM pa nos destinashon, Kòrsou. Agentenan di biahe ku bende mas tantu ticket pa Kòrsou ku KLM den luna di novèmber tin oportunidat di gana un biahe di estudio di 5 dia pa Kòrsou. E úniko rekisito ta, ku e biahe ku nan bende mester keda realisá den novèmber. Ademas di esaki, e premio prinsipal ta inkluí un karchi pa partisipá na ‘KLM Curaçao Marathon’ ku lo tuma lugá dia 29 di novèmber próksimo. Na tur tin 30 lugá disponibel pa operatornan turístiko, agentenan di biahe i asesornan di biahe independiente. CTB ta konvensí ku e kampaña aki lo stimulá biahe pa Kòrsou den e luna slow di novèmber.


text:
ORANJESTAD: Recientemente na veld di Britannia a tuma luga e ultimo wega di e Campeonato Aruba Bank Liga Plata-Division Damas. Ekipo di SV Bubali ta titula campeon di Copa Aruba Bank Liga Plata Femenino derotando Dakota 6-3. Rachella ‘Sofia’ Mora ta sali ‘MVP’ y ‘Top Scorer’.
Minister Endy Croes ta gradici tur participante, ekiponan, orgaizadonan, mayornan, boluntario y entrenado pa haci e Campeonato Aruba Bank Liga Plata-Division Damas un exito. Palabranan di pabien tambe na e ekipo dinamico di AVB cu ta organisa tur e weganan. Semper cu Deseo, Disciplina, Dedicacion y Determinacion nos ta logra nos metanan. Masha pabien na ekipo ganado!


text:
E emishon di dióksido di suafel (SO2) di luna pasá tabata ‘sky high’atrobe. E habitantenan bou di huma ta blo demostrá ku nan a harta kaba. P’esei SMOC a risibí un avalancha di yamada di persona prekupá. E prekupashon akí di hende bou di huma ta hustu, asina e promé midimentunan ta mustra. Na altura di Beth Chaim a surpasá e normanan di World Health Organization (WHO) pa ku SO2 masha hopi biaha (promedio pa 10 minút = 500 ug/m3; promedio pa 24 ora = 20 ug/m3). Lesa abou.
Comments Off on Desèmber 2015: emishon dióksido di suafel ‘SKY HIGH’ |


text:
STA, UEA Y ALVASTA den accion, si pa diamars nan no tende nada, nan ta informa cu e situacion por escala tambe. Nan ta bisa si gobierno kier pa nan sigui duna e 12.5% di nan salario, gobierno cuminsa baha gasto interno tambe.
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Finansas
Sindicato kier pa gobierno baha gasto interno pa nan sigui duna nan 12.5%
22/01/202122/01/2021


text:
Tur tienda, establicemento di restauracion y otro luga manera cinema y teatro lo permanece cera te cu 2 di maart. Sinembargo e gabinete kier limita e apertura di tienda pa pasa busca pedido pa otro siman.
Cliente por haci pedido na online of via telefon y despues pasa busca nan pedido na e tienda. E proceso aki lo cuminsa 10 di februari. Segun e fuente di Den Haag, e reapertura total di tienda no lo drenta vigor te cu cuminsamento di maart.
E medida di corona actual lo extende tres siman. E gabinete di 23 februari, e gabinete kier tuma un decision di e periodo posterior te cu 2 maart, e cifra di contaminacion ta duna motibo pa haci esey, ta posibel pa haci algun ahustacion.
Menasa di un di tres ola
Despues di reunion na Den Haag, e minister De Jonge a bisa ta bisa cu no ta mustra nada bon, e ta señala cu e number ta mustra un cayda, pero ainda te existi e menasa di un di tres ola. Specialmente awo cu e viarante Britanico cu ta haci cu e situacion ta insigur.
A anuncia cu e cresh y scol primario lo por habri bek y lo stop toque de queda entrante otro siman, si e number nan sigui baha. E prome minister Rutte y minister De Jonge, di salud publico lo bolbe realisa un conferencia di prensa.


text:
E legendario Juan Gabriel ta fayesé na edat di 66 aña.(VIDEO/FOTO)
Awe e legendario kantante mehikano Juan Gabriel, nasí Alberto Aguilera Valdez a fayesé na Santa Monica, California. E promé indikashonnan ta ku e kantante a fayesé di un atake di kurason. Juan Gabriel a kaba di duna un presentashon djasabra anochi, den kuadro di su gira titulá “Mexico Es Todo”. Den oranan tempran di dia, e ekipo di Juan Gabriel a anunsiá ku e ta kanselá su gira. Un poko mas despues e periodista Maria Patricia Castañeda, a aunsiá e fayesimentu di artista via su kuenta di Twitter. Juan Gabriel tabata malu kaba, durante e último lunanan. Famianan tambe a konfirmá fayesimentu di e artista. Klek riba foto pa mira reportahe di Univision.
Djasabra anochi Juan Gabriel a presentá dilanti di un públiko di mas ku 17.500 persona ku a mira su konsierto na Inglewood Forum, na California. Djadumingu mainta, outoridatnan mester a duna asistensia na kas na Santa Monica, kaminda a konstata morto di artista. No tin sospecho ku lo por ta trata di un krimen, sino mas bien ku e kantante a fayesé debí na kousanan natural. Despues di fayesimentu di Juan Gabriel, vários artista a reakshoná via retnan sosial. Entre otro Ricky Martin, Juanes, Carlos Vives, Enrique Iglesias, Luis Fonsi i Gente de Zona tabata e proménan ku a lamentá fayesimentu di e gran kantante.
Juan Gabriel, ku tabata konosí tambe komo “El Divo de Juarez” a yega di bin Kòrsou na ún okashon so. Tabata na aña 1994 ku e promotor Steve Hudson a trese e gran artista for di México, pa duna un konsierto den aire liber. E konsierto a tuma lugá riba e lugá di parker outo parti p’ariba di W.T.C., kaminda aktualmente tin Hotel Clarion. Na e okashon ei, e artista a presentá ku orkesta i su mariachi, manera ta kustumber. E tempu ei, mas ku 9000 hende a mira e presentashon di Juan Gabriel na Kòrsou. Na Mart di e aña aki tabata e último biaha ku Juan Gabriel a bishitá nos islanan, ora el a duna un konsierto na Aruba. E último konsierto ku Juan Gabriel a duna na Aruba, a tuma lugá riba Harbour Arena kaminda ta tene e popular festival Aruba Latin Music. Pa e okashon aki, tabata e hóben promotor Darren van Ommeren ku a asistí e organisashon, pa realisá e konsierto.
Juan Gabriel a produsí mas ku 1800 kansion durante su karera, entre kua éksitonan grandi manera, “Hasta Que Te Conoci”, “Siempre En Mi Mente”, “Noa Noa”, “Meche” i “Querida”. Resientemente Juan Gabriel a kaba di lansa un tema promoshonal ku Marc Anthony titulá "Yo Te Recuerdo".
[if !supportLineBreakNewLine] [endif]


text:
ALGUN TEP DI SIGURIDAT PA ORA BO TA SURF
>> Nunka no duna ningun informashon tokante bo mes(òf otro hende) via Internèt.
>> Nunka no baha (download) niun fail riba bo kòmpiuter sin ku un mayor òf adulto ta na altura.
>> Si kualke hende on line bisa bo kiko ku ta fo'i sla, intimidá bo seksualmente, òf manda bo un e-mail no deseá, konta un adulto mesora, i reportá na e outoridatnan konserní.
>> No lubidá, riba Internet, hende por pretendé di ta un hende ku nan no ta, i nan por bai hasi tur kos pa purba konvensé bo di algu.
>> Si bo ta uza 'chatrooms' , uza un nòmber di chèt diferente (si ta posibel), en bes di bo nòmber di usuario òf adrès elektróniko.
>> No lubidá, amistatnan, relashon, i kòmbersashon via Internèt hamas por ta mesun real, personal, i balioso ku ora bo tin nan personalmente. Si realmente bo ke papia ku un hende, buska un amigu, miembro di famia, òf adulto ku bo por konfia.
>> Ser kouteloso ku TUR HENDE ku tin gana di sa bo informashonnan personal.
>> Nunka no kumpra nada via Internèt sin aprobashon di bo mayor òf representante.


text:
Published on:
Oct 10, 2022
Desde 10 di October 2022 te 3 di Februari 2023, Garage Cordia Aruba (GCA Auto Sales NV) lo tin e “Toyota Dream Car Art Contest, 16 edicion,” y ta invita muchanan di tur skina di Aruba pa comparti ideanan di futuro mobilidad door di pinta e auto di nan soño.
Published on:
May 20, 2021
Published on:
Feb 22, 2021
Published on:
Sep 10, 2020
Published on:
Oct 15, 2019
Cu grato placer Garage Cordia Aruba a entrega varios vehiculo na Cuerpo Policial Aruba (KPA). Nan a entrega dos bus pa transporta grupo grandi di personanan, un auto SUV marca Toyota modelo RAV4 Hybrid pa gasta menos gasolin, un Pickup Toyota Landcruiser pa lastra e Boto di Polis y dos Toyota Yaris. Danilo Werleman, CEO di Garage Cordia Aruba, a sigura di ta masha orguyoso cu husticia y Gobierno a bolbe mustra nan confiansa di semper den autonan di e marca Toyota. Nan ta conoci pa autonan duradero y hopi gusta y ta spera cu por uzanan pa hopi aña mas y cu hopi placer.
Published on:
Sep 03, 2019
TOYOTA GAZOO Racing today announced an all-star line-up for the Dakar Rally scheduled to take place for the first time in Saudi Arabia in January 2020. The works team features four crews consisting of Nasser Al-Attiyah and navigator Mathieu Baumel; Giniel de Villiers and navigator Alex Haro; Bernhard Ten Brinke and navigator Tom Colsoul; and Fernando Alonso and navigator Marc Coma.
Published on:
Sep 03, 2019
Durante anochi dedica na Prensa local, Garage Cordia a organisa un anochi di benta siman pasa pa lansa e modelo nobo di Toyota Corolla. Tambe e anochi aki a tene un celebracion pa Dia di Prensa cu diferente regalo scondi den e autonan.
Published on:
Jul 10, 2019
Jonathan “Jeon” Thiel a cumpra su prome auto y el a haci esaki na Garage Cordia. Pa Jonathan Thiel e tabata un sentimento hopi emocional, pasobra esaki tabata e prome auto cu su mes a cumpra.
Published on:
Jul 01, 2019
Published on:
Jun 18, 2019
Director di DIMAS, mr. Kathy Paskel a tuma e yabinan over di tres auto nobo for di Garage Cordia Aruba. Ta trata aki di tres auto marca Toyota modelo Rush di aña 2019.


text:
Pronóstiko di tempu pa Kòrsou i bisindario bálido te djadumingu mainta 06:00 o.l, 31 di mart 2019.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l, 31 di mart 2019.
Kompilá: djasabra 30 di mart 2019, 05:00 o.l. (09:00 UTC).
Tempu: Por lo general parsialmente nublá i no ta antisipa áwaseru signifikante.
Temperatura máksimo lo alkansá 31 ºC i temperatura mínimo 26 ºC.
Solo ta sali 06:34 i ta baha 18:47 o.l.
Bientu: For di un direkshon generalmente ost i moderá; forsa 3 te 4 (12 te 30 km/ora, 07 te 16 nudo). Ráfaga de bes enkuando bastante fuerte; forsa 5 (31 te 29 km/ora, 17 te 21 nudo)
Situashon general: Durante oranan di awe mainta un gran kantidat di nubia na nivelnan mediano i haltu lo krusa nos region. E tipo di nubianan aki lo no ta kapas pa produsi áwaseru signifikante. Mas aleu nos kondishon di bientu lo sigui por lo general moderá for di un direkshon ost.
Kondishon di laman: Trankil te moderá ku altura di olanan entre di 0.5 i 1.5 meter (2 te 4 pia).
Fenómeno spesial: Ningun.
Perspektiva te djaluna mainta: Shelu lo ta parsialmente nublá i un wer generalmente seku lo persistí.
Meteorólogo: Luciano.


text:
Diahuebs mainta 3 di november, a inicia e Congreso Consultativo di Corporate Governance unda esnan cu ta labora den e tereno di entidad publico y semi-publico por a participa y contribui den e proceso legislativo riba e concept-Landsverordening y Code Corporate Governance.
E meta di e congreso ta pa haci un inventario di posibel circunstancianan cu lo por impidi cumplimento di e leynan, prome cu sigui cu e proceso legislativo y asina garantisa cu e leynan lo funciona debidamente den practica. Gabinete Wever-Croes II tin e ambicion pa fortalece practicanan di Good Corporate Governance den e entidadnan publico y semi-publico mas pronto posibel, y a base di miho standardnan internacional (“best practices”).
Minister di Integridad, Sr. Ursell Arends ta contento di mira e interes cu tin den comunidad pa hunto haci pasonan pa realisa “excellent corporate governance”. Tur pregunta, comentario y sugerencia ta aporta na un Ordenansa Nacional mas aplicabel den practica. E congreso ta sirbi como ehempel di un democracia mas participacivo pa bienestar general, un punto clave den vision di Minister Arends.
Palabra di gradicimento ta bai na miembronan di Commissie Corporate Governance pa cumpli cu tareanan cu e meta pa hisa e nivel di integridad den e aparato publico y semi-publico. Na consehero huridico, mr. Carlos Guiamo cu a sa di carga e proyecto aki di parti di ministerio TINO, na key partners, Themis Institute for Governance & Leadership y Universidad di Aruba. Mas cu claro ta desea exito na tur esnan cu a participa.


text:
Dokter di Noruega ta investiga morto di 23 pashent adulto mayor cu a ricibi e vacuna contra e coronavirus di Pfizer-BioNTech y ta analisa e posibilidad di cu reaccion adverso di e vacuna ‘lo a contribui den un desenlace fatal di algun pashent fragil’.
Efecto secundario di e vacuna ta raar y generalmente leve, pero por inclui keintura y nauseas, cu por ta peligroso na algun pashent cu ta hopi malo y fragil. Despues di nan morto, e Instituto di Noruega di Salud Publico a actualisa e guia di vacunacion pa Covid-19 cu conseho mas detaya di e inoculacion di persona cu malesa terminal of fragil.
E guia nobo ta bisa cu dokter mester evalua cada pashent di forma individual pa asina determina cu e beneficio di e vacunacion ta supera e riesgo di e posibel efecto secundario.


text:
ORANJESTAD,Aruba
Segun sra Arends-Reyes por a tuma nota cu Minister di Turismo ta orguyoso di su maneho pa a logra volumen mas grandi di pasahero di crucero. Ta bon pa remarka cu desde 2017 caba tawata pronostica cu e añanan 2018,2019 y 2020 lo ta aña nan stabil cu acuerdonan sera añanan anterior caba pa Aruba lo por ricibi entre 750 mil pa 800 mil pasahero di crucero. Tin varios motibo cu Aruba por yega na e cantidad aki y ta danki na trabounan y inversionan grandi algun aña anterior den awanan di Aruba a pasa manera ‘dredging’ pa hasi e awa mas hundu pa awe Aruba por ricibi barconan mas grandi cu tin capacidad hopi mas grandi di pasahero. Por ehempel den e liña di Royal Caribbean Cruise ta ricibiendo barconan manera Freedom of the seas enbes di Adventure of the seas y pa Carnival lines ta hañando Carnival Horizon y Carnival Freedom. Tambe a percura añanan anterior pa den e ‘low season’ tin mas barco y barconan nobo manera a logra trece e barco di Disney Cruise. Tur esakinan ta contribui na yega na volumenan mas grandi di pasahero pero esey no ta kita cu mester pone hopi atencion pa e pasaheronan aki y nan contribucion yega pa ‘trickle down’ pa e economia di centro di ciudad tambe. Awor mas cu nunca mester bon relacion cu APA, e centro comercialnan y representantenan di centro di ciudad y e conciergenan di hotelnan. Ta pasando demasiado biaha cu e tiendanan ta habri y e turistanan di barco no sa. Mester percura pa e turistanan aki keda yega den nos centro di ciudad tambe. E magno proyecto di Port City si no ehecut’e bon por bira un ‘net’ caminda lo gara e turistanan y tene nan na e localidad aki so y asina competi unfair cu centro di ciudad y e area hotelero. Mester tin di berdad un bon planificacion y maneho pa Port City no bai mata tur otro negoshi den e cercania. Aruba su turismo y crecimento riba crecimento ta bon pero mester ta balansa e mester keda uno placentero pa Aruba y su ciudadanonan. Nos naturalesa incluyendo nos beachnan ta pa nos tur gosa di dj’e. Dia nos ciudadanonan cuminsa experiencia volumen di turismo como algo negativo manera tin biaha caba por tuma nota riba medionan social ta tempo pa ‘grijp’ in y bai over na calidad y no necesariamente na cantidad mirando cu den e 3 pa 5 añanan proximo Caribe lo conose mas di 100 proyecto hotelero nobo cu ta competencia directo pa Aruba. E maneho pa futuro cu decisionan awe lo sigui determina nos exito como destinacion pero tambe como pais pa biba sra Arends-Reyes ta termina bisando.


text:
Den e reunion publico di dia 10 maart 2022 parlamento a trata e ley pa ancra institucion Ombudsman den e constitucion di Aruba.
Importancia di un ombudsman
Durante e reunion aki, mi persona a indica dicon ta importante pa e institucion aki wordo ancra den nos constitucion. Un Ombudsman of tambe yama e Defensor di Pueblo ta e luga sigur caminda e pueblo por acudi. Pa ricibi atencion, apoyo, informacion y proteccion pa e y su famia. E instituto aki sigur ta di confiansa pa asina tur persona por bay cerca dje. E servicio brinda ta gratis. Esaki ta haci cu tur hende por wordo yuda sin mira status social of edad di e persona. Mi persona ta haya e oportunidad aki uno husto pa tur hende. Ta importante pa menciona un kinderombudsman tambe lo haya su luga “special” den e institucion independiente y imparcial aki.
Cu hopi tristesa mi por bisa cu no a haya ⅔ parti pa asina aproba e ley. Solamente fraccion di MEP y RAIZ a vota pro pa e ley importante aki. Durante e reunion aki tabata e momento pa duna e institucion ombudsman su peso real, door di ancr’e den nos constitucion.
Despues di e reunion aki, mi ta sinti cu mester sigui lucha, traha y keda cu un mente optimismo pa un dia si logra ancra e ombudsman den nos constitucion, mescos cu otro pais den Reino Hulandes cu si tin e. E institucion ombudsman por haci diferencia grandi den bida di cada un persona cu ta biba riba Aruba.


text:
ORANJESTAD – Siman pasa diabierna Minister Xiomara Maduro di Cultura a ricibi un
bishita di cortesia di su homologo Minister Steven Croes encarga cu Enseñansa,
Ciencia, Cultura y Deporte di Pais Corsou. Tabata durante e encuentro di
Vierlandenoverleg di Ministernan di Enseñansa y Cultura di Reino, cu e mandatarionan
por a sera conoci cu otro virtualmente y awor a haya un momento pa por a combersa
personalmente riba e topico di cultura. Durante e encuentro a resalta e atencion cu
cada Minister ta dedica na brinda atencion y honra esnan cu ta carga e cultura di nos
Paisnan. Na final di e encuentro ameno, Minister Maduro a regala Minister Croes e buki
BaluArte, cu ta e prome documentacion na Papiamento di e pilarnan cultural di Aruba.
Anuncia bo Empresa cu calidad y cu un potencial di benta nunca visto.
Anuncia ha HIt 94 FM. Jama libremente na 5828094 of na 5820694
Nos email ta hit94fm@gmail.com


text:
Fiscal a exigi 10 aña di prison pa esun cu a tira
ORANJESTAD (AAN): E tres homber I.K.(23), D.J.(16) y J.K.(21) a presenta dilanti Hues pa duna cuenta pa e delito serio cu nan a haci. E acusacion cu Fiscal a presenta contra e trio ta cu riba 2 Mei 2022, nan a purba mata diferente persona y tabata den posesion di arma di candela. Fiscal I.K. cas na Pos Chiquito, tira caminda tres persona den cas.
Fiscal a acusa J.K. cu entre 18 April 2022 y 2 Mei 2022, e tabata den posecion di un arma. E mucha D.J. ta wordo acusa cu na Maart 2022, el a haci asalto riba e homber M. y a bay cu un grinder y marihuana. E tabata hunto cu un otro persona. Tambe Fiscal a pidi pa ehecuta castigo condicional pa I.K. cu ta pendiente.
MUCHA A ASALTA HOMBER
Hues a puntra D.J. riba e asalto na Maart 2022. Segun D.J., e homber M. a bin den bario Village y bisa cu e tin “berde” pa bende cu ta marihuana. E momento ey D.J. a ranca e tas for di M., saca e marihuana y grinder y duna M. su tas bek. Segun D.J., su amigo Popo no a haya nada. Hues a mustra cu e homber M. a declara cu Popo kier a coy su placa. E homber M. a bisa cu Popo a pasa man pa un sker y a bay riba M. E momento ey, M. a tuma postura pa bringa. D.J. a dal M. un wanta den cara y a ranca tas for di M. Segun M., D.J. a coy 200 florin, marihuana y grinder. Segun D.J. el a coy e marihuana, mas o menos 10 gram y grinder.
TIRA RIBA CAS
Hues a mustra cu tin diferente potret di I.K. cu arma. I.K. a bisa Hues cu tur e potretnan di dje cu arma, e armanan no ta di berdad. Hues a bisa cu el a mira I.K. cu arma y a tira. Segun I.K., un arma “fake” (no di berdad) ta zona mescos cu un arma di berdad.
Hues a bisa cu 2 Mei 2022 a tira riba un cas na Pos Chiquito caminda tabatin diferente hende na e cas. Segun I.K., e no a tira sino otro hende. Hues a mustra cu dia 2 Mei 2022, mas o menos 6.30, Polis a wordo informa cu na un cas na Pos Chiquito, hende a pasa tira. Un dama L. a bisa cu e tabata papiando cu su bisiña dama J. y a mira un Nissan March glas getint. El a mira I.K. ta maneha e auto cu stuur na man drechi. El a mira I.K. saca arma di candela color preto y dirigi riba dje. A los 4 tiro. E dama a coy su yiu core bay paden. Tin algun impacto di bala den muraya di e cas. Un otro dama cu tabata cu un yiu di 1 aña den cura ta papia cu un otro dama y a bisa cu el a mira I.K. den auto y a dirigi arma riba dje y los tiro. Tin un otro persona homber P. tambe tabata den cura y a mira I.K. saca un arma color preto y tira. Den cura tabatin mas hende. Nan tabata para banda cas di Ignacio cu a wordo tira mata. Den e auto tambe tabata D.J.
TIRA CULPA RIBA OTRO PA A TIRA
Segun I.K., e no a tira sino D.J. Den interogacion, D.J. a bisa cu e no a tira sino I.K. El a bisa cu nan tabata 4 den auto y tabata core rond. Na dado momento a pasa banda di e cas di Ignacio. D.J. lo a baha e bentana y a mira cu un persona a mir’e. El a bisa I.K. y e momento ey I.K. a los 4 tiro. El a bisa cu ora nan tabata core rond e tabatin e arma riba su pia. Segun D.J., I.K. a bisa cu e tabata busca Albert y lo tira riba dje si e mir’e. J.K. a bisa cu for di merdia nan tabata trip y I.K. a bis’e cu D.J. a los dos tiro riba un cas. I.K. a bisa Hues cu e arma ey tabata “fake”. E dia ey nan a bebe y usa droga. Segun J.K., e sa cu D.J. y I.K. tin problema cu e guynan di Pos Chiquito. A pasa dilanti cas di Albert y I.K. a tira. Despues di interogacion den Corte caminda I.K. ta bisa cu nan ta gaña riba dje. J.K. tambe a bisa cu loke el a bisa cu I.K. a tira no ta berdad.
PASA VIDEO DI TIRAMENTO
Den sala di Corte a pasa video riba celluar, caminda I.K. ta bisa cu el a caba di los tur 4 bala riba guynan di Pos Chiquito. Tambe a pasa video caminda D.J. y I.K. tabatin arma den man. Segun J.K. e arma ta di kelki. Tambe a pasa video di seguridad caminda a tira riba e cas na Pos Chiquito, caminda ta mira hendenan ta zak. Fiscal a puntra I,K., si e ta keda para riba cu e no a tira sino D.J. Hues a bisa cu Polis ta mira for di video cu ta un man blanco ta tira, siendo cu D.J. ta di color. I.K. a bisa Hues cu si mira e video, no tabatin tiramento riba ningun hende. Fiscal a remarca cu con I.K. ta bisa cu no a tira. Segun I.K., e dama ta gaña cu I.K. a tira riba dje y su yiu pero no ta asina. Segun I.K. e homber P. tambe ta gaña.
Mama di Ignacio, L.Ignacio, tabata presente den Corte y el a bisa Hues cu e tabata para den porta di cas ora I.K. a pasa tira. El a mira e man blanco saca arma y tira. Despues e otro hendenan a bisa cu e persona ta I.K.
Hues a mustra cu April 2020, I.K. a wordo condena na 15 luna di prison di cual 5 luna ta condicional cu un tempo di prueba di 2 aña. Awor Fiscal ta exigi pa ehecuta e 5 luna condicional pasobra I.K. a haci otro delito den e tempo di prueba.
DEMANDA DAÑO
E dama L.Ignaciop a demanda 2500 florin pa e ticket cu e mester paga pa bay keda Hulanda door cu el a keda den trauma. El a bisa cu despues cu nan a tira mata su yiu na cas, esaki a pasa. Tambe el a demanda 500 florin pa e spanto cu el a pasa.
FISCAL
Fiscal a bisa cu 2 Mei 2022 tabatin tiramento 6.30 di atardi riba cas na Pos Chiquito. 4 tiro a los riba cas. Riba camera di seguridad por mira con e tiramento a sosode. Un Nissan March a pasa y a tira caminda bala dal contra muraya y kibra glas di un auto. Diferente persona a haci denuncia. Un dama a mira cu esun cu a tira ta I.K. Riba cellular di I.K. a mira I.K. bisa cu el a caba di tira 4 biaha riba esnan di Pos Chiquito. Tambe tin potretnan cu I.K. cu arma di candela. Segun I.K. ta un arma falso. Por mira cu e ta un revolver. I.K. ta desmenti di a tira y ta bisa cu ta D.J. ta esun cu a tira. Por mira claramente riba video cu ta un homber color cla ta esun cu a tira. I.K. ta color cla mientras cu D.J. ta color mas scur.
VENGANZA RIBA TIRAMENTO
Na opinion di Fiscal, I.K. lo tabata busca esnan cu riba 18 Maart 2022 a tira riba dje. Ruman di I.K., J.K. a declara cu su ruman I.K. tabata core y tabata busca Albert pa tir’e. Fiscal no ta considera J.K. y D.J. complice. E hecho cu I.K. a busca un arma pa regla cuenta Albert y Naton. A core diferente biaha den vecindario. Fiscal no ta haya cu por papia aki di premedita. Fiscal ta haya I.K. culpable di intento di mata. El a mustra cu I.K. a tira den direccion di un grupo di hende. Esaki ta causa cu un hende por a resulta herida y hasta por a muri. Tabatin impacto di bala den e cas. Danki Dios cu ningun hende a resulta herida. Fiscal ta haya legal proba cu tur tres tabatin un arma di candela. J.K. mes a declara na Polis cu e tabatin un arma di candela y despues a bende.
AUTO LO KEDA CONFISCA
Pa cu castigo Fiscal a bisa I.K. tin dos castigo hubenil pa intento mata y violencia. D.J. tin diferente caso y ta crea preocupacion. Tempo di e incidente e tabatin 15 aña. J.K. ta promer biaha cu e ta cay sera. Fiscal ta haya cu mester confisca e Nissan March cual a wordo usa pa tira riba un cas. E cellular tambe mester keda confisca pasobra a traha video pa mustra cu a tira. Pa cu e demanda di daño, Fiscal ta haya cu sin pruebanan no por dicidi. El a pidi Hues pa declara dama L.I. no admisibel pa e 2500 florin. E demanda inmaterial di 500 florin si por aproba pasobra el a spanta. Fiscal a exigi pa pone medida di pago y si no paga lo mester bay 10 dia sera si no paga.
PROBLEMA DI GANG TA SERIO NA ARUBA
Fiscal a bisa cu problema di gang ta un problema serio na Aruba. Door cu I.K. a wordo tira, el a bay tira bek. El a filma video pa laga sa cu e tambe ta forma parti di gang. Na e cas caminda Ignacio a wordo tira mata, a bay tira. Pa e atraco cu violencia di droga, esaki ta un asunto serio. Fiscal ta considera I.K. un residivista di violencia.
CASTIGO
Pa J.K., Fiscal a exigi 18 luna di prison di cual 6 luna ta condicional y 3 aña di prueba.
Pa D.J., Fiscal ta haya cu mester tene cuenta cu e tabata menor di edad. Remarcabel ta cu sentencianan anterior no a yuda. Fiscal ta haya cu mester pone guia di Reclassering. Fiscal a exigi castigo hubenil di 18 luna di prison di cual 6 luna ta condicional cu 2 aña di prueba.
Fiscal a bisa cu pa I.K. e cos ta diferente. Drive by shooting riba un grupo di hende y mucha cu no tin nada di haci cu e asunto, ta hopi serio. Fiscal ta haya cu mester manda señal bon cla contra drive by shooting. El a exigi 10 aña di prison y pa ehecuta e 5 luna condicional pendiente.
Hues a sera tratamento di e caso y a bisa cu dia 25 November, esta Diabierna lo tin sentencia.


text:
Diasabra 3 September, Parke Nacional Arikok lo ta organisando otro ‘Nochi di Pelicula’,
E biaha aki lo mustra e siguiente 2 episodionan di BBC Earth, Life Story ‘POWER’ y di Earth Flight ‘EUROPA’.
E anochi di pelicula lo tuma luga dilanti ‘Centro di Bishitante’ di Parke Nacional Arikok desde 7:30 pa 9:00 pm.
E anochi di pelicula ta completamente gratis cu posibildad pa cumpra algo di come y di bebe na prijs rasonabel.
Bishitante di tur edad ta bon bini pa bin disfruta un anochi placentero den aire liber bou di e tremendo cielo di nos parke nacional. Di e forma aki parke kier sigui crea concientisacion di e importancia di nos naturalesa den nos comunidad.
Pa mas informacion bishita nos pagina di facebook; Facebook.com/ArikokNationalPark
Bin parke, y descubri mas…


text:
Intake & Service
Intake & Service ta atendé tur aktividat ku ta konserní petishon di kliente. E aktividatnan por konsistí di:
- Un petishon pa ayudo di emergensia
- Un petishon pa ayudo ku no ta emergensia
- Un petishon di pèrmit pa un evenemento
- Denunsia di un echo kastigabel
- Denunsia di ophetonan hañá òf pèrdí
- Un keho kontra di aktuashon polisial no deseá
- Duna òf risibí informashon
- Entregá artíkulonan hañá òf notifiká artíkulonan pèrdí
- Otro interakshon personal ku polis
Kontakto ku Intake & Service
Na bali (personal)
Na bali por duna i risibí informashon i tambe por hasi denunsia (simpel) òf hasi petishon di pèrmit. Generalmente e balinan ta habrí di or di mainta pa 8 di anochi pa kasonan di denunsia simpel. Sinembargo por risibí servisio 24 ora, esaki ta inkluí kasonan ku no ta relashoná na ku un denunsia simpel, 7 dia pa siman (24/7) na tur 5 warda di polis, esta:
- Punda
- Otrobanda
- Barber
- Rio Canario
- Montaña
Via di telefòn
- Por yama na e number 911 solamente pa kasonan di emergensia (urgente).
- Pa kasonan ku no ta di emergensia (ménos urgente) por hasi uso di e number 917 òf otro numbernan konosí di polis.
Intake & Service ta sòru pa:
- Kontakto ku polis lihé i ku ta aksesibel pa tur hende.
- Tur siudadano haña e mesun kalidat di servisio, a apesar di ken e ta i unda e ta biba.
- Tur siudadano keda informá tokante loke nan por spera di polis.
- Konsekuentemente un interakshon (feedback) aktivo tokante státus di e petishon di e siudadano.
- E petishon di e kliente keda atendé mas kompletu posibel denter di un tempu mas kòrtiku posibel i mas tantu posibel sin transferensia.


text:
KRALENDIJK – 8.1 mion dòler ta loke gobièrnu a finalisá 2019 kuné. E resultado finansiero aki por dedusí for di un presentashon ku diputado Elvis Tjin Asjoe a tene den reunion di komishon di konseho insular resientemente. Departamentu di finansa a kuminsá e trayekto di kuenta anual 2019 den luna di desèmber, mandando ‘email’ pa direktoradonan ku mester duna aporte na e sekshon di ‘Kerngegevens’. Na luna di yanüari a inisiá e kontròl i korekshon nesesario di sifranan. Atministrashon di finansa a sera 14 di febrüari i dia 27 di e luna a finalisá tur trabou i a manda e dokumentunan pa akountent. E tin di akountent a bini Boneiru e promé siman di luna di mart pa duna kontinuashon na nan kontròl di fin di aña. Na e momentu ei tabatin un resultado positivo di 7.1 mion dòler. For di e kontròl a surgi algun korekshon ku nos a risibí dia 3 di aprel. Durante e periodo di aprel a deliberá e lista di korekshon huntu ku e akountent i na komienso di luna di mei, tabatin e promé konsepto di kuenta anual 2019. E kambionan primordial ku a hasi tabata riba ‘vastgoed’ impuesto di hospedahe. Despues di hasi e kambionan nesesario, e resultado positivo a bira 8.1 mion dòler. 15 di mei último a risibí e deklarashon di kontròl i relato di akountent i por a hiba e dokumentu imprenta. Kolegio ehekutivo a entrega e kuenta anual 2019 dia 26 di mei último na Konseho Insular, i ta for di 2 di yüni último a publiká riba ‘website’ di gobièrnu.
Por konkluí ku e trayekto’ di kuenta anual 2019 a kana segun e siklo di ‘Planning & Control’ i den kuadro di leinan vigilante ‘wetFinBes’. Diputado Tjin Asjoe a splika ku e saldo positivo ta konsekuensia ku nos a haña 2.9 mion dòler èkstra na entrada. Ta trata di ‘taxatieveaanslagen’ di ‘logeergastenbelasting’ di añanan 2014 te ku 2018 i korekshonnan di ‘opcenten/vastgoedbelasting’ 2018, ku tin karakter insidental. Na e parti di gastu durante di 2019 entidat públiko a saka un montante di 5.2 mion dòler, diputado Tjin Asjoe a bisa.


text:
Aedes Aegypti, e sangura pata blanco por transmiti diferente malesa, por ehempel e malesa Dengue cual por ocasiona sintoma Na momento cu awa di yobida of cualkier awa keda para e ta bira un luga unda sangura por pone webo y broei. Mas awa para nan hopi fuerte di keintura, dolor di cabes, curpa y weso y por te hasta conduci na morto.
Mas awa tin rond di un cas, mas molester di sangura e habitantenan di e cas mes lo tin y tambe esnan cu ta biba den cercania. Mas cas cu criadero di sangura tin den un area, mas grandi e problematica di sangura lo ta den un bario hisando asina tambe e posibilidad di transmision di Dengue, Zika of Chikungunya.
Personal di seccion di Gele Koorts en Muskieten Bestrijding (GKMB) di Departamento di Salud Publico (DVG) ta canando tur dia di cas pa cas den diferente districto treciendo informacion na comunidad y tambe ta yuda educa habitantenan pa reconoce e potencial criaderonan rond di nan cas.
Di e forma aki cada ciudadano por sigui nan mes yuda mantene e cantidad di sanguranan rond di su cas y den su bisindario abou. Tambe GKMB ta cumpliendo cu su tarea di bishita e areanan y terenonan publico pa sanea of deshaci di awanan para cu ta potencial criaderonan di sangura.
E origen di e problematica di sangura ta e criadero di sangura. Mas criadero tin, mas sangura lo tin.
P’esey cada ciudadano den comunidad tin e responsabilidad di activamente yuda den e proceso pa deshaci di criaderonan di sangura, cuminsando den nan mes un cas y cura.
GKMB lo spuit solamente den caso si tin un outbreak di Dengue. mirando cu na momento di spuit unicamente e sangura cu ta bulando lo muri.
Si comunidad no deshaci di e criaderonan rond di cas, e larva den e awanan para lo sigui nan ciclo di bida y den menos cu 1 dia lo tin e mesun problematica atrobe.


text:
Dia di Emansipashon
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Dia di Emansipashon (na Islanan ABC) of Emancipation Day (na Islariba) ta un dia di selebrashon riba 1 di yüli ku ta wòrdu opservá anualmente na Aruba, Boneiru i Kòrsou, Saba, Sint Eustatius i Sint Maarten pa konmemorá abolishon di sklabitut dia 1 di yüli 1863. Bou di e nòmber Ketikoti ta selebrá riba e mesun fecha e dia aki na Sürnam i Hulanda .
Orígen[editá | editá fuente]
Na varios eks-kolonia oropeo den Karibe i den sierto parti di Estadonan Uni di Merka ta selebrá i konmemorá e emansipashon di katibunan di desendensia afrikano riba diferente fecha. Na Merka ta selebra esaki dia 19 di yüni bou di e nòmber Juneteenth.
Dia 1 di ougùstùs 1985, Trinidad i Tobago tabata e promé pais independiente pa deklará un dia nashonal di fiesta pa konmemorá e abolishon di sklabitut.
Selebrashon na Islariba[editá | editá fuente]
Ta selebrá Dia di Emansipashon fo'i basta tempu na Sint Maarten i Sint Eustatius. Segun tradishon hopi kas i kurá ta wòrdu dekorá ku taki floriá di e mata di flamboyant (na ingles: July tree).[1] Na Saba a selebrá Emancipation Day pa promé bes na 2021. Entre e actividatnan tabata e lesamentu di 200 nòmber di e total di 730 katibu riba e isla ku a wòrdu liberá.[2] Na Sint Maarten a liberá 2251 hende sklavisá i na Sint Eustatius 1138. Na aña 2022 Emancipation Day a bira un dia liber ofisial na Sint Eustatius.[3][4]


text:
QATAR – Senegal, ganando di Ecuador diamars mainta cu score di 2-1 a postula su mes como e number 2 di e grupo A tras di Hulanda y pasa pa e octavo di final den Copa Mundial di futbol 2022. E campeon di Africa a sa di vence Ecuador y elimina nan mesora tambe.
AL KHOR – E seleccion nacional di Hulanda diamars sin mucho dificultad a gana di e seleccion di Qatar cu score di 2-0 y a pasa pa e siguiente buelta como lider di su grupo A. No obstante e victoria, Hulanda no a hunga much convincente y mester drecha su wega hopi mas pa e tin un chens den e siguiente buelta. E siguiente wega di Hulanda ta diasabra awor contra e number dos di e ganador di grupo B. E seleccion mes no ta conoci ainda ya cu e weganan tin cu wordo hunga awe tardi.
BOSTON – E rumornan riba futuro di e pelotero professional di Aruba Xander Bogaerts ta sigui fuerte pa cu su futuro, un analista di MLB Network Jn Heyman, ta sigura cu Bogaerts ta cerca di firma cu sea Philadelphia Phillies of San Diego Padres. Nan dos a gana mas wega e temporada cu a caba termina. Ambos ta interesa den Bogaerts, aunke cu Minnesota Twins y Dodgers tambe ta interesa. Ta papia tambe di e suma cu Bogaerts lo por haya realmente, cu lo ta menos di loke e ta buscando cu ta riba 200 miyon. E suma cu mas e lo por haya segun e analistanan, ta cerca di 180 miyon dollar pa 7 aña cu ta cerca di e oferta cu Boston mes a dune pa 6 aña 3 aña pasa di 120 miyon dollar.
DOHA – E seleccion di futbol di Camerun dialuna a keda na bida despues di a empata su wega di futbol den mundial di Qatar contra Serbia 3-3. Un derota lo a nifica final pa e seleccion. Un fayo di e defensa Nikola Milenkovic a causa cu e seleccion a logra empata e wega. Awor e ta ked ana di tres lugar cu 1 punto, hunto cu Serbia. Brazil ta lidera e grupo cu 3 punto hunto cu Suiza. Nan dos ta topa otro awe dialuna merdia 12’or ora di Aruba.
DOHA – Hungando un mal futbol, e seleccion nacional hulandes a empata cu e seleccion nacional di Ecuador cu un score di 1-1 diabierna. Cu esaki, ambos ekipo ta keda na bida y cu un garantia pa pasa pa e siguiente buelta si e empata mes den su proximo wega cu ta contra Qatar cu ainda no a gana un wega. Pues pasa, Hulanda lo pasa. E pregunta ta si e ta haci esaki como number 1 of dos di su grupo. Hopi ta comenta cu Hulanda tabatin suerte di a mantene e wega na 1 goal y no cay venci contra e pais andino.
DOHA – E Copa Mundial di Futbol 2022 di Qatar a produci su di tres sorpresa diabierna mainta ora cu e seleccion nacional di Iran a sa di pasa dilanti di e ekipo nacional di Gales (Wales), cu score di 2-0. Ambos goal tabata den e tempo extra final. Cu esaki, Iran ta crea un sorpresa, logrando 3 punto. E ekipo tabata contento, mirando e presion politico cu tin riba nan, relaciona cu e situacion interno di e pais. “No ta husto pa bin e mundial aki y confronta e hungadornan pa cosnan cu no ta nan responsabilidad” e entrenador Querioz a bisa. Cu e victoria aki, Iran ta keda na bida.


text:
Den un ambiente ameno y priva a tuma luga e coronacion oficial di Lizayra Tromp-Polak, Sra Virtual Internacional 2020 y Alexia Chin, Virreina Juvenil Virtual Internacional 2020. E bistimento di e sjerp cu e titulo internacional oficial aki pa tanto Alexia Chin y Lizayra Tromp-Polak tabata den man di Aurora Dijkhoff di revista FOCUS. Lizayra Tromp-Polak tabatin e honor di haci e coronacion oficial di Alexia Chin como Virreina Juvenil Virtual 2020, mientras Jennifer Croes-Veeris a corona Lizayra, como e prome Sra Reina Virtual Internacional 2020. Ambos concursante a participa den e certamen Reina Virtual Internacional, cu tabata bou encargo di e Venezolano, Alessandro Pineda.
Pa mas di dos luna nan mester a haci diferente reto, entro otro; talento, actuacion, noticiero y gala.
Nos no por keda sin remarca cu tanto Alexia y Lizayra a sa di posiciona nan mes den top 5 for di cuminsamento caba, captando atencion cu nan personalidad. Como reto final mester a traha un comercial, pa tur sponser di e certamen. Tur puntuacion cu a acumula a stop y a bay bek na 0. Como resultado Lizayra Tromp-Polak a keda elegi como Sra Virtual Internacional 2020 y Alexia Chin elegi como Virrreina Juvenil Virtual Internacional 2020. Alexia Chin ta 4th runner-up di Miss Youth Aruba 2019 y Lizayra Tromp-Polak mes tabata su trainer y mentor.
Nos Prome Minister, sra Evelyna Wever Croes, a manda un bunita mensahe na Ingles, mirando cu ta trata di un certamen internacional pa ambos representante bisando:
“E evento aki ta uno special, mirando cu ta prome biaha cu nos ta corona un reina virtual, esaki ta un prueba con innovacion ta mehora nos calidad di bida, specialmente durante e periodo di e pandemia di Covid. Como Minister encarga cu innovacion na Aruba, mi ta hopi orguyoso pa wak cu nos certamennan tambe a bay virtual. Como Prome Minister di Aruba e ta felicita nos ganadornan: Lizayra Tromp-Polak y Alexia Chin pa e logro aki. Sigur e no tabata facil durante e temporada dificil aki cu nos ta bibando aden, pero nos ta hopi orguyoso di boso logronan. Nos ta gradici boso pa a sa di mantene Aruba su nomber den halto”. Sigur e lo tabata desea di ta presente, pero esaki no tabata posibel. Pero e no kier a laga e oportunidad aki pasa, sin gradici ambos pa e bunita trabou cu ambos a haci pa promove Aruba.
Despues di e speech di nos Prome Minister, ambos candidata a dirigi palabra pa gradici un y tur cu a haci nan participacion posibel. Miss Youth Aruba, bou encargo di su director Robin Croes-Ponson ta felicita ambos candidata cu nan logro. E anochi di coronacion lo no tabata posibel sin e coloboracion di revista FOCUS, Aruba.TV, Swingmasterz, B-day & More, My Trucks Rental Services, Jennive Hi-Fashion, The Salon, Pierreson Thielman, Emmy Loves Cake Boutique y C&G Savory & Sweets.


text:
Promé Minister Gilmar Pisas, Minister Cooper i Minister van Heydoorn a reuní ku representantenan di FLOW
Publiká riba 18 Òktober 2021
Willemstad – Promé Minister Gilmar Pisas, Minister di Tráfiko, Transporte i Planifikashon Urbano Charles Cooper i Minister di Enseñansa, Siensia, Kultura i Deporte Sithree van Heydoorn a reuní ku representantenan di Flow dia 18 di òktober 2021.
Esnan ku a representá Flow tabata sra. Inge Schmits (CEO Cable & Wireless) i Ruchi Kaushal (General Council Cable & Wireless), srs. Julio Spiegel (VP of Government Affairs Liberty Latin America), Philip A. Matthews (Vise President and General Manager of Dutch Caribbean), Rauf R. Engels (Statutory Director) i Danny N. Macaya (Country Manager Curacao/Bonaire).
E motibu di e reunion tabata pa e representantenan di Flow por sera konosí ku e Gobièrnu aktual i alabes duna informashon pa ku kiko nan a bini ta hasi pa trata di mehorá e situashon pa nan usuarionan aki na Kòrsou. Esaki ta enserá entre otro halsa e kapasidat i velosidat di spit di Internet, mantenshon i integrashon di e sistema di resibunan di UTS pa Flow.
Di parti di Gobièrnu a atendé i menshoná tur e puntonan di preokupashon ku tin bou di e usuarionan di Flow aki a Kòrsou i kua ta e maneho ku Gobièrnu di Kòrsou lo bai hiba pa ku e parti di e infrastruktura di Internet riba tur área.
E kombersashon a kana den un bon esfera kaminda e representantenan di Flow a indiká ku nan lo sigui brinda i mehorá e servisio den su totalidat pa nan usuarionan aki na Kòrsou.


text:
…Un total di 37 agente di biahe i 16 miembro di prensa…
WILLEMSTAD- 1 desèmber 2015– Dia 29 di novèmber último un total di 2100 atleta for di 33 pais a krusa brùg di ponton durante e di dos edishon di KLM Marathon. Ademas di a konta ku un kantidat grandi di partisipante lokal i tambe internashonal a konta tambe ku partisipashon di 37 agente di biahe hulandes, 3 prensa hulandes, 9 prensa for di Aruba, 3 for di Sürnam i unu for di Trinidad. E prensanan internashonal a bini spesialmente pa kubri e evento miéntras algun di nan a partisipá tambe na e máratòn huntu ku e agentenan di biahe. Ta bon pa remarká ku e miembro di prensa for di Trinidad a resultá number 2 den e kategoria di ‘halve marathon’.
E agentenan di biaha ta e ganadornan di e KLM Curaçao Sales Run ku a keda organisá pa KLM, Ofisina di Turismo di Kòrsou (CTB) i Stichting Run in The Sun. E KLM Curaçao Sales Run tabatin komo meta prinsipal pa stimulá benta di tíket pa Kòrsou i partisipashon na e máratòn. Esnan ku a bende mas tíket durante luna di novèmber a gana e oportunidat di forma parti di un trep pa Kòrsou kuminsando 26 di novèmber te ku promé di desèmber. E 37 agentenan di biahe ku a gana e kompetensia a bishitá Kòrsou i a eksplorá nos isla, sera konosí poko mas di aserka ku nos produkto turístiko i a partisipá tambe den e KLM Curaçao Marathon.
E prensanan for di Sürnam, Hulanda, Aruba i Trinidad tabata di diferente kanal di televishon, medionan sosial, korant i stashon di radio. Ta trata aki di: korant Diario, Telearuba, zoomaruba.com, radio Solo di Pueblo, ITV, korant Awemainta, Girlslove2Run, ABC TV/Radio, ATV i algun prensa ‘freelance’ ku ta relatá eventonan deportivo. E prensanan for di Aruba tabat’ei den kuadro di e wikènt deportivo aki na Kòrsou kubriendo diferente aktividat deportivo riba nos isla. Pa CTB eventonan manera e KLM Curaçao Marathon ta yuda propagandá nos isla bou di esnan ku ta gusta partisipá òf sigui eventonan deportivo.


text:
REPORTAHE : Rekorido i entiero di Pastor Norwin Josepa.(foto/video)
Djaluna mainta promé ku 11or, a kuminsá ku e proseso pa despedida di Pastor Norwin Marcus Josepa (59). For di tempran un kantidat grandi di miembronan di Iglesia Bida Abundante a presentá na nan iglesia ku ta keda den e edifisio pegá ku Palu Blanku (direkshon di Santa Maria) pa warda e wa di morto yega pa por despedí di manera digno di nan Pastor. E korteho fúnebre a sigui despues via Rooseveltweg pa Radio MAS 99.7 FM. Pa mas ku 14 aña Pastor Norwin tabata presentá su programa tur mainta na Radio MAS 99.7 FM. Nataly Antonia, direktor dje radio a papia i mustra riba e importansia di Norwin pa e emisora. Norwin tabata un pilá, serka kua den momentu di mesté’ semper por a buska sosten. Tantu di parti di gerensia komo koleganan. (klek riba foto pa wak imágen grandi) (kortesia Radio MAS/Redakshon)
Den kurá di Radio MAS na Fosfaatweg den Goede Hoop, e wa di morto a keda pará un ratu di manera ku tur kolega por a tuma despedida di Pastor Norwin.
Despues di e seremonia kòrtiku pero bunita, e korteho fúnebre a bandoná kurá di Radio MAS i ku tur rèspèt a baha bandera na momentu ku e wa di morto tabata alehá.
Via Rooseveltweg a sigui pa e akto di despedida na korant Extra. Pa hopi aña Pastor Norwin a traha na Drukkerij De Stad i tambe korant Extra. Koleganan a sali for di nan ofisina pa warda Norwin yega.
Dilanti di e edifisio di korant Extra, su koleganan tabatin blas i pankarta pa na nan manera yama ayó na e hòmber ku pa hopi aña a traha mei mei di nan. Na despedida di e Wa, su koleganan a laga blasnan blou i blanku bai den laira.
Miéntras ku e wa di morto tabata pasa den Roodeweg pa subi seru di Otrobanda, ya su koleganan di La Prensa i Último Notisia tabata pará den kaya huntu ku otro bisiña i koleganan ta warda yegada di Pastor Norwin.
Na yegada di wa, koleganan a subi kaya pa por a yama Norwin ayó.
Por a nota e tristesa i doló serka su koleganan di La Prensa i Último Notisia tambe, na momentu ku pa último biaha, Norwin a pasa den kaya di Ser’í Otrobanda.
Finalmente e rekorido pa duna honor na Pastor Norwin a yega El Tributo kaminda un multitut enorme a presentá pa por a despedí di Pastor Norwin Marcus Josepa (59). E tabata un hende di tur hende i komo tal awe hopi hende for di tur gremio den komunidat a bin yam’é ayó.(Fotonan paden kortesia Darwin Borgschot/Radio MAS)
Tantu dilanti komo paden di El Tributo tabatin filanan largu pa por a despedí di Pastor Norwin.
Tabatin hopi tènt dilanti, di manera ku e multitut grandi ku a presentá na entiero di Pastor Norwin, por a para den fresku warda pa por a drenta den e sala grandi di El Tributo, ku por sierto a hasi un tremendo trabou den kordinashon di despedida.
Despues a sali ku Pastor Norwin pa hib'é su último lugá di sosiegu. (Fotonan paden kortesia Darwin Borgschot/Radio MAS)
Pastor Norwin, sosega na pas.


text:
Di dos Reportahe di ehekushon 2022
A presentá e di dos Reportahe di ehekushon di 2022 na Tweede Kamer i e Parlamentonan di Aruba, Kòrsou i Sint Maarten. E di dos Reportahe di Ehekushon aki ta deskribí e progreso di e paketenan di pais durante e periodo di 16 di febrüari te ku 15 di mei 2022. E reportahe ta trata partinan di e Agènda di Ehekushon di e promé i di dos kuartal di 2022.
Kon pa lesa Reportahe di ehekushon
Promé e reportahe ta trata desaroyonan spesífiko i progreso di e Agèndanan di e paisnan di e último periodo. Den anekso A e lesadó ta haña un reportahe riba nivel di aktividat pa kada pais. E reportahenan di progreso aki ta ilustrá e evaluashon di e progreso, sin importá ken ta responsabel òf ta ehekutá e palabrashon en kuestion. Insufisiente progreso no nesesariamente ta falta di un pais. Den e kolumna di splikashon di e reportahe di ehekushon ta splika e motibu di posibel retraso. Den B i C ta haña respektivamente e punto di bista di paisnan di e paisnan, i tambe reakshon di TWO Hulanda riba esaki.
Lesa e Reportahe (na hulandes) di e periodo di 16 di febrüari – 15 di mei 2022 aki.


text:
SANTA CRUZ – Minister Michelle Hooijboer-Winklaar siman pasa a duna un reaccion contra lider di MEP den cual el’a demostra su cara berdadero. Un reaccion sushi y yen di odio. Algo cu ningun hende por a kere di e minister, mirando cu e minister aki semper tabata un dama, netchi y al caso.
Sin embargo e malesa di EMAN a yega na su porta tambe, y e tambe mester saca su gal contra lider di MEP un dama di berdad sra. Evelyn Wever-Croes.
Michelle a rabia cu medionan di comunicacion a hinca su casa den e escandalo di seguro di studiante? Awel, mustra curashi manera líder di MEP a demostra: Sali mesora y aclarea e situacion. Despues e casa mes mester a sali defende su mes, mescos cu casa di líder di MEP. Y si ainda esey no ta suficiente, e casa mester a cuminsa un caso, mescos cu casa di Evelyn Wever-Croes a hasi, y a pone DIARIO paga sumanan cuantioso na danjo y boet.
Pero Michelle a prefera di keda keto pa mas di 3 siman, y despues di 3 siman ta saca su gal riba lider di MEP. Un reaccion negativo y yena cu odio. Un comunicado di prensa masha baho mes.
Y den su sed di odio y venganza, e minister a comete e eror di mas grandi di su carera: ela core manda e comunicado sin finalise, y asina bo por lesa cla y raspa ta cuanto hende ta traha riba e comunicado. Tambe bo por mira exactamente cual di e personanan cu ta traha na e compañía di mercadeo cu e minister ta paga pa skibi articulo pe, a hinca e veneno den e articulo. Periodista cu supuestamente ta cana cu cara masha respeta den comunidad ta wordo paga miles y miles di florin di placa di pueblo pa asina saca gal y veneno riba policonan oponente? Ta pesey placa di pueblo mester wordo gasta?
Minister Michelle Hooijber-Winklaar no por cu tanto presion. E no ta sirbi como minister di ensenjansa, e no a hasi net net nada pa ensenjansa, otro cu gasta millones di florin bishitando scolnan y saca potret. Ta obvio cu e senjora aki no ta wanta mucho mas den política, dje tanto interes e no tin tampoco den política ni gobernacion. E reaccion sushi aki, y e forma cu el’a saca su gal riba líder di MEP ta un prueba cu su fuse ta den bula.